title: Provedbena odluka Komisije (EU) 2015/346 оd 9. veljače 2015. o odobravanju odstupanja koje je zatražila Ujedinjena Kraljevina u pogledu Sjeverne Irske u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora (priopćeno pod brojem dokumenta C(2015) 542)

text:
               4.3.2015

               HR

               Službeni list Europske unije

               L 60/42

         PROVEDBENA ODLUKA KOMISIJE (EU) 2015/346
   оd 9. veljače 2015.
   o odobravanju odstupanja koje je zatražila Ujedinjena Kraljevina u pogledu Sjeverne Irske u skladu s Direktivom Vijeća 91/676/EEZ o zaštiti voda od onečišćenja uzrokovanog nitratima iz poljoprivrednih izvora

         (priopćeno pod brojem dokumenta C(2015) 542)

   (Vjerodostojan je samo tekst na engleskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 91/676/EEZ od 12. prosinca 1991. o zaštiti voda od onečišćenja uzrokovanog nitratima iz poljoprivrednih izvora (1), a posebno njezin Prilog III. stavak 2. treći podstavak,
   budući da:

               (1)

               Ako je količina gnojiva koju država članica namjerava godišnje upotrebljavati po hektaru drugačija od one navedene u prvoj rečenici Priloga III. stavka 2. drugog podstavka Direktive 91/676/EEZ i u točki (a) navedenog podstavka, tom se količinom ne smije dovesti u pitanje ostvarivanje ciljeva iz članka 1. te Direktive i mora se opravdati na temelju nepristranih kriterija, kao što su dugotrajno razdoblje rasta i usjevi s visokim stupnjem upijanja dušika.

               (2)

               Komisija je 14. prosinca 2007. donijela Odluku 2007/863/EZ (2) o odobrenju odstupanja koje je zatražila Ujedinjena Kraljevina u pogledu Sjeverne Irske u skladu s Direktivom 91/676/EEZ o zaštiti voda od onečišćenja uzrokovanog nitratima iz poljoprivrednih izvora, kojom se dopušta primjena stajskoga gnojiva do granične vrijednosti od 250 kg dušika po hektaru godišnje, pod određenim uvjetima, na poljoprivrednim gospodarstvima s najmanje 80 % travnjaka.

               (3)

               Komisija je 24. veljače 2011. donijela Odluku 2011/128/EU (3) o izmjeni Odluke 2007/863/EZ i o produljenju odstupanja do 31. prosinca 2014.

               (4)

               Odstupanje odobreno Odlukom 2007/863/EZ, kako je izmijenjeno Odlukom 2011/128/EU, godine 2013. odnosilo se na 145 poljoprivrednih gospodarstava, što odgovara otprilike 0,59 % ukupnog broja gospodarstava i 0,42 % ukupne neto poljoprivredne površine.

               (5)

               Ujedinjena Kraljevina 10. listopada 2014. podnijela je Komisiji zahtjev za odstupanje za regiju Sjeverna Irska na temelju Priloga III. stavka 2. trećeg podstavka Direktive 91/676/EEZ.

               (6)

               Ujedinjena Kraljevina za regiju Sjeverna Irska, u skladu sa stavkom 5. članka 3. Direktive 91/676/EEZ, provodi program djelovanja na čitavom njezinu području.

               (7)

               U izvješću Komisije Vijeću i Europskom parlamentu o provedbi Direktive 91/676/EEZ o zaštiti voda od onečišćenja uzrokovanog nitratima iz poljoprivrednih izvora utemeljenom na izvješćima država članica za razdoblje od 2008. do 2011. navedeno je da je u Ujedinjenoj Kraljevini u regiji Sjeverna Irska u svim postajama za praćenje srednja vrijednost koncentracije nitrata u podzemnim vodama niža od 50 mg/l, a u 93 % postaja niža je od 25 mg/l. U svim postajama za praćenje srednja vrijednost koncentracije nitrata u površinskim vodama niža je od 25 mg/l.

               (8)

               Broj grla stoke i potrošnja kemijskih gnojiva opali su u posljednjim godinama. Broj grla stoke, svinja i ovaca smanjio se za 5 %, 5 %, odnosno 10 %, dok je broj svinja porastao za 4 % od razdoblja 2004.–2007. do razdoblja 2008.–2011. Prosječna količina oslobođenog dušika iz stajskog gnojiva u razdoblju 2008.–2011. iznosila je 117 kg/ha, što je za 6,4 % manje nego u razdoblju 2004.–2007. Prosječna količina viška fosfora u razdoblju 2008.–2011. iznosila je 13,6 kg/ha, što je za 30,1 % manje nego u razdoblju 2004.–2007. Prosječna potrošnja dušičnog kemijskog gnojiva u razdoblju 2008.–2011. smanjena je za 18,4 % u odnosu na razdoblje 2004.–2007. Prosječna potrošnja fosfornog kemijskog gnojiva u razdoblju 2008.–2011. smanjena je za 53 % u odnosu na razdoblje 2004.–2007.

               (9)

               U Sjevernoj Irskoj 93 % poljoprivrednih zemljišta namijenjeno je travnjacima. Ukupno gledano, na poljoprivrednim gospodarstvima s travnjacima 42 % poljoprivrednih površina obrađuje se ekstenzivno i ima prinos niži od jednog grla stoke po hektaru i nizak unos gnojiva, 37 % obrađuje se u okviru poljoprivredno-ekoloških programa, a samo 24 % obrađuje se intenzivno, sa prinosom od dva i više grla stoke po hektaru. Na 5 % poljoprivrednih površina uzgajaju se poljoprivredne kulture. Prosječna potrošnja kemijskih gnojiva na travnjacima iznosi 79 kg/ha dušika i 5 kg/ha fosfora.

               (10)

               Sjeverna Irska odlikuje se velikom količinom oborina i raširenošću tla s lošom odvodnjom. Zbog otežane odvodnje, potencijal denitrifikacije većine tla u Sjevernoj Irskoj relativno je visok, što rezultira smanjenjem koncentracije nitrata u tlu i, a samim time i smanjenjem količine nitrata podložne ispiranju.

               (11)

               Za klimu u Sjevernoj Irskoj tipične su ravnomjerno raspoređene padaline tijekom godine i relativno uzak godišnji raspon temperatura koji pogoduje dugom razdoblju rasta trave u područjima gdje se zemljom aktivno upravlja i obrađuje je, a godišnji raspon iznosi od oko 270 dana u istočnom priobalnom području te oko 260 dana u središnjem nizinskom području.

               (12)

               Nakon razmatranja zahtjeva Ujedinjene Kraljevine za regiju Sjeverna Irska, uzimajući u obzir Program djelovanja i s obzirom na iskustvo stečeno odstupanjem od Odluke 2007/863/EZ kako je izmijenjena Odlukom 2011/128/EU, Komisija smatra da količina gnojiva koju je predložila Sjeverna Irska, odnosno 250 kg dušika po hektaru godišnje, neće dovesti u pitanje ostvarivanje ciljeva iz Direktive 91/676/EEZ ako budu ispunjeni određeni strogi uvjeti.

               (13)

               Iz popratnih informacija koje je iznijela Sjeverna Irska vidi se da je predložena količina od 250 kg dušika po hektaru godišnje na poljoprivrednim gospodarstvima s najmanje 80 % travnjaka opravdana na temelju nepristranih kriterija, poput dugotrajnog razdoblja rasta i usjeva s visokim stupnjem upijanja dušika.

               (14)

               Odluka 2007/863/EZ kako je izmijenjena Odlukom 2011/128/EU prestaje važiti 31. prosinca 2014. Kako bi se osiguralo da poljoprivrednici na koje se ona odnosi i dalje imaju koristi od odstupanja, primjereno je donijeti ovu Odluku.

               (15)

               Mjere predviđene ovom Odlukom u skladu su s mišljenjem Odbora za nitrate osnovanog u skladu s člankom 9. Direktive 91/676/EEZ,

         DONIJELA JE OVU ODLUKU:
   Članak 1.
   Odstupanje koje je dopisom od 10. listopada 2014. zatražila Ujedinjena Kraljevina za Sjevernu Irsku kako bi se dopustila veća količina stajskoga gnojiva od one predviđene u prvoj rečenici Priloga III. stavka 2. drugog podstavka Direktive 91/676/EEZ i u točki (a) navedenog podstavka odobrava se u skladu s uvjetima utvrđenima u ovoj Odluci.
   Članak 2.
   Definicije
   Za potrebe ove Odluke primjenjuju se sljedeće definicije:

               (1)

               „poljoprivredno gospodarstvo s travnjacima” znači gospodarstvo na kojemu je najmanje 80 % poljoprivredne površine dostupne za primjenu gnojiva prekriveno travom;

               (2)

               „pašne životinje” znači stoka (uz iznimku teladi za klanje), ovce, jeleni, koze i konji;

               (3)

               „trava” znači trajni ili privremeni travnjak (privremeni travnjak je onaj koji kao takav postoji manje od četiri godine);

               (4)

               „parcela” znači pojedino polje ili skupina polja, koja su homogena s obzirom na uzgoj, vrstu tla i prakse gnojidbe.

         Članak 3.
   Područje primjene
   Ova se Odluka na individualnoj osnovi primjenjuje na poljoprivredna gospodarstva s travnjacima i pod uvjetima propisanima u člancima 4., 5. i 6.
   Članak 4.
   Godišnji zahtjev i obveze
   1.   Poljoprivrednici koji žele da im se odobri odstupanje u skladu s ovom Odlukom svake godine nadležnom tijelu podnose zahtjev.
   2.   Pri podnošenju godišnjeg zahtjeva iz stavka 1. poljoprivrednici se i pismeno obvezuju da će ispunjavati uvjete navedene u člancima 5. i 6.
   Članak 5.
   Primjena stajskog i ostalih gnojiva
   1.   Količina stajskoga gnojiva od pašnih životinja upotrijebljena u godini dana na tlu poljoprivrednih gospodarstava s travnjacima, uključujući gnojivo koje životinje ostavljaju za sobom, ne smije premašivati količinu gnojiva koja sadržava 250 kg dušika po hektaru, u skladu s uvjetima iz stavaka od 2. do 8.
   2.   Ukupni unos dušika ne smije premašivati predviđene potrebe za hranjivim tvarima predmetnog usjeva i mora uzimati u obzir količinu dušika dobivenu iz tla. Ukupna potrošnja dušika razlikuje se ovisno o prinosu i produktivnosti travnjaka.
   3.   Za svako poljoprivredno gospodarstvo treba voditi plan gnojidbe u kojemu se opisuje plodored na poljoprivrednom području i planirana primjena stajskog i ostalih gnojiva. Plan se na poljoprivrednom gospodarstvu mora pripremiti za svaku godinu do 1. ožujka. Plan gnojidbe obuhvaća barem sljedeće:

               (a)

               plan plodoreda, u kojemu se navodi površina parcela s travom i parcela s drugim usjevima, uključujući skicu na kojoj je prikazana lokacija pojedinih parcela;

               (b)

               broj grla stoke, opis smještaja i sustava skladištenja, uključujući kapacitet raspoloživog spremnika za gnojivo;

               (c)

               izračun dušika (umanjen za gubitke tijekom smještaja i skladištenja) i fosfora iz gnojiva proizvedenog na gospodarstvu;

               (d)

               količinu, vrstu i karakteristike gnojiva otpremljenog s poljoprivrednog gospodarstva ili dostavljenog na njega;

               (e)

               predviđene potrebe usjeva za dušikom i fosforom za svaku pojedinu parcelu;

               (f)

               rezultate analize tla u pogledu stanja dušika i fosfora u tlu ako su dostupni;

               (g)

               svojstva gnojiva koje se namjerava koristiti;

               (h)

               izračun primjene dušika i fosfora iz gnojiva na svakoj parceli;

               (i)

               izračun primjene dušika i fosfora iz kemijskog i drugog gnojiva na svakoj parceli.

         Plan gnojidbe revidira se u roku od najviše sedam dana nakon svake promjene u poljoprivrednoj praksi kako bi se osigurala usklađenost između plana i stvarnih poljoprivrednih praksi.
   4.   Svaki poljoprivrednik dužan je voditi poslovne knjige o gnojidbi koje trebaju sadržavati i informacije o upravljanju unosom dušika i fosfora te o zbrinjavanju otpadne vode. One se podnose nadležnom tijelu za svaku kalendarsku godinu.
   5.   Za svako poljoprivredno gospodarstvo za koje je odobreno odstupanje poljoprivrednik prihvaća mogućnost kontrole zahtjeva iz članka 4. stavka 1., plana gnojidbe i poslovnih knjiga o gnojidbi.
   6.   Kako bi se osigurala precizna gnojidba, svaki poljoprivrednik kojemu je odobreno odstupanje mora provoditi periodične analize dušika i fosfora u tlu.
   Za svaku homogenu površinu poljoprivrednoga gospodarstva najmanje jednom u četiri godine provode se uzorkovanje i analiza plodoreda i karakteristika tla.
   Provodi se najmanje jedna analiza na pet hektara poljoprivrednog zemljišta.
   Rezultati analize dušika i fosfora u tlu moraju biti dostupni na poljoprivrednom gospodarstvu za koje je odobreno odstupanje.
   7.   Stajsko gnojivo ne primjenjuje se u jesen prije sjetve trave.
   8.   Za svako poljoprivredno gospodarstvo s travnjacima koje je obuhvaćeno odstupanjem, poljoprivrednik mora osigurati da bilanca fosfora, izračunana u skladu s metodologijom koju utvrđuje nadležno tijelo, ne premašuje količinu viška fosfora u iznosu od 10 kg po hektaru godišnje.
   Članak 6.
   Upravljanje zemljištem
   1.   Osamdeset ili više posto površine raspoložive na poljoprivrednim gospodarstvima za primjenu gnojiva moraju činiti travnjaci.
   2.   Poljoprivrednici kojima je odobreno pojedinačno odstupanje provode sljedeće mjere:

               (a)

               privremeni travnjaci oru se u proljeće;

               (b)

               neovisno o vrsti tla, nakon oranja travnjaka odmah slijede usjevi s visokim stupnjem upijanja dušika;

               (c)

               plodoredi ne uključuju mahunarke ili druge biljke koje vezuju atmosferski dušik.

         3.   Međutim, točka (c) drugog stavka ne primjenjuje se na djetelinu na travnjacima gdje ona pokriva manje od 50 % površine i na druge mahunarke koje su podsijane s travom.
   Članak 7.
   Ostale mjere
   Ovo odstupanje primjenjuje se ne dovodeći u pitanje mjere potrebne za usklađivanje s drugim zakonodavstvom EU-a o zaštiti okoliša.
   Članak 8.
   Praćenje
   1.   Nadležno će se tijelo pobrinuti za izradu i godišnje ažuriranje karata koje za svako područje prikazuju postotak poljoprivrednih gospodarstava s travnjacima, postotak životinja i poljoprivrednih zemljišta za koja je odobreno pojedinačno odstupanje te za izradu karata o lokalnoj upotrebi zemljišta.
   2.   Provodi se praćenje tla, površinskih voda i podzemnih voda kako bi se dobili podaci o koncentraciji dušika i fosfora u vodi iz tla, o mineralnom dušiku u profilu tla i koncentraciji dušika u podzemnim i površinskim vodama, kako pod uvjetima odstupanja tako i pod uvjetima bez odstupanja. Praćenje se provodi na zemljištu poljoprivrednog gospodarstva i na poljoprivrednim područjima slijevanja koja su predmet nadzora. Na mjestima praćenja promatraju se osnovne vrste tla, intenzitet obrade, prakse gnojidbe i usjevi.
   3.   Na poljoprivrednim područjima slijevanja koja se nalaze u blizini najranjivijih vodnih tijela provodi se pojačano praćenje voda.
   4.   Na poljoprivrednim gospodarstvima za koje je odobreno pojedinačno odstupanje treba provoditi istraživanja o lokalnoj upotrebi zemljišta, plodoredima i poljoprivrednim praksama. Informacije i podaci prikupljeni analizom hranjivih tvari iz članka 5. stavka 6. i praćenje iz stavka 2. ovog članka upotrebljavaju se za izračune, na temelju modela, opsega gubitka nitrata i fosfora s poljoprivrednih gospodarstava za koje je odobreno odstupanje.
   Članak 9.
   Kontrole
   1.   Nadležna će se tijela pobrinuti da svi zahtjevi za odstupanje prođu upravnu kontrolu. Ako se kontrolom ustanovi da uvjeti iz članaka 5. i 6. nisu ispunjeni, o tome se obavješćuje podnositelja zahtjeva. U tom se slučaju zahtjev smatra odbijenim.
   2.   Uspostavlja se program inspekcija na terenu koji se temelji na analizi rizika, rezultatima kontrola prethodnih godina i rezultatima općih nasumičnih kontrola primjene zakonodavstva kojim se provodi Direktiva 91/676/EEZ. Inspekcijama na terenu obuhvaća se najmanje 5 % poljoprivrednih gospodarstava za koje je odobreno pojedinačno odstupanje u pogledu uvjeta utvrđenih u člancima 5. i 6. ove Odluke. Ako se pregledom ustanovi da uvjeti nisu ispunjeni, o tome treba obavijestiti poljoprivrednika. Ti se podaci uzimaju u obzir pri odlučivanju o odobravanju odstupanja za sljedeću godinu.
   3.   Nadležnom se tijelu dodjeljuju potrebne ovlasti i sredstva za provjeru sukladnosti s odstupanjem koje se odobrava u skladu s ovom Odlukom.
   Članak 10.
   Izvješćivanje
   Svake godine najkasnije do lipnja nadležna tijela objavljuju izvješće koje sadržava sljedeće informacije:

               1.

               karte koje za svako područje prikazuju postotak poljoprivrednih gospodarstava, stoke i poljoprivrednog zemljišta za koje je odobreno pojedinačno odstupanje te karte o lokalnoj upotrebi tla navedene u članku 8. stavku 1.;

               2.

               rezultate praćenja podzemnih i površinskih voda u pogledu koncentracija nitrata, uključujući informacije o trendovima kvalitete vode, kako pod uvjetima odstupanja tako i pod uvjetima bez odstupanja, te učinak odstupanja na kvalitetu vode, u skladu s člankom 8. stavkom 2.;

               3.

               rezultate praćenja tla u pogledu koncentracija dušika i fosfora u vodi iz tla i mineralnog dušika u profilu tla, kako pod uvjetima odstupanja tako i pod uvjetima bez odstupanja, u skladu s člankom 8. stavkom 2.:

               4.

               sažetak i ocjenu podataka prikupljenih pojačanim praćenjem voda iz članka 8. stavka 3.;

               5.

               rezultate istraživanja o lokalnoj upotrebi zemljišta, plodoredima, poljoprivrednim praksama iz članka 8. stavka 4.;

               6.

               rezultate izračuna, na temelju modela, opsega gubitka nitrata i fosfora s poljoprivrednih gospodarstava za koje je odobreno pojedinačno odstupanje iz članka 8. stavka 4.;

               7.

               ocjenu provedbe uvjeta za odstupanje na temelju kontrola na razini poljoprivrednog gospodarstva i informacije o poljoprivrednim gospodarstvima koja ne ispunjavaju uvjete, na temelju rezultata administrativnih kontrola i inspekcija na terenu iz članka 9. stavaka 1. i 2.

         Članak 11.
   Primjena
   Ova odluka primjenjuje se u okviru Tematskog izvješća 2014. br. 307 – Uredba o programu djelovanja za nitrate (Sjeverna Irska) 2014.
   Ova Odluka prestaje važiti 31. prosinca 2018.
   Članak 12.
   Ova je Odluka upućena Ujedinjenoj Kraljevini Velike Britanije i Sjeverne Irske.

      Sastavljeno u Bruxellesu 9. veljače 2015.

            Za Komisiju

         Karmenu VELLA

            Član Komisije

      (1)  SL L 375, 31.12.1991., str. 1.

      (2)  SL L 337, 21.12.2007., str. 122.

      (3)  SL L 51, 25.2.2011., str. 21.


title: 2012/688/EU: Provedbena odluka Komisije od 5. studenoga 2012. o usklađivanju frekvencijskih pojaseva 1920 – 1980  MHz i 2110 – 2170  MHz za zemaljske sustave koji mogu pružati elektroničke komunikacijske usluge u Uniji (priopćena pod brojem dokumenta C(2012) 7697)  Tekst značajan za EGP

text:
               13/Sv. 62

               HR

               Službeni list Europske unije

               251

         32012D0688

               L 307/84

               SLUŽBENI LIST EUROPSKE UNIJE

         PROVEDBENA ODLUKA KOMISIJE
   od 5. studenoga 2012.
   o usklađivanju frekvencijskih pojaseva 1 920–1 980 MHz i 2 110–2 170 MHz za zemaljske sustave koji mogu pružati elektroničke komunikacijske usluge u Uniji
   (priopćena pod brojem dokumenta C(2012) 7697)
   (Tekst značajan za EGP)
   (2012/688/EU)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Odluku Europskog parlamenta i Vijeća br. 676/2002/EZ od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
   budući da:

               (1)

               Dana 14. prosinca 1998. Europski parlament i Vijeće donijeli su Odluku br. 128/1999/EZ o usklađenom uvođenju mobilnog i bežičnog komunikacijskog sustava treće generacije (UMTS) u Zajednicu (2) (Odluka o UMTS-u) koja se odnosi na frekvencijske pojaseve 1 900–1 980 MHz, 2 010–2 025 MHz i 2 110–2 170 MHz („zemaljski pojas 2 GHz”). U skladu s tom Odlukom, države članice trebale su poduzeti sve nužne radnje kako bi omogućile usklađeno i postupno uvođenje usluga UMTS na svom državnom području najkasnije do 1. siječnja 2002., a posebno su do 1. siječnja 2000. trebale za UMTS uspostaviti sustav odobravanja. Ova je Odluka istekla 22. siječnja 2003., ali se usklađivanje spektra i dalje primjenjuje.

               (2)

               Od tada Komisija podupire fleksibilnije korištenje spektra u svom priopćenju o „Brzom pristupu spektru za bežične elektroničke komunikacijske usluge putem veće fleksibilnosti” (3), koje, između ostalog, rješava zemaljski pojas 2 GHz i nastoji izbjeći poremećaj tržišta. Načela tehnološke neutralnosti i neutralnosti usluga potvrđena su Direktivom Europskog parlamenta i Vijeća 2002/21/EZ od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (4).

               (3)

               Određivanje uparenih potpojaseva 1 920–1 980 MHz i 2 110–2 170 MHz („upareni zemaljski pojas 2 GHz”) za sustave koji mogu pružati elektroničke komunikacijske usluge, bitan je element u rješavanju mobilnih, fiksnih i radiodifuzijskih sektora i odražavanju tehničkih inovacija. Sustavi razmješteni u uparenom zemaljskom pojasu 2 GHz trebali bi uglavnom ciljati prema pristupu širokopojasnim uslugama krajnjeg korisnika.

               (4)

               Korisnici bežičnih širokopojasnih usluga, za koje se upareni zemaljski pojas 2 GHz danas već koristi u jednoj državi članici, također mogu dobiti pristup istovjetnim uslugama i u bilo kojoj drugoj državi članici. Ipak, neupareni potpojas 1 900–1 920 MHz, iako je operaterima izdana dozvola u mnogim državama članicama, ostaje u velikoj mjeri nekorišten, a za neupareni podpojas 2 010–2 025 MHz operaterima je izdana dozvola samo u nekoliko država članica i on se ne koristi.

               (5)

               U skladu s člankom 4. stavkom 2. Odluke br. 676/2002/EZ, Komisija je 15. lipnja 2009. dala ovlaštenje Europskoj konferenciji poštanskih i telekomunikacijskih uprava („CEPT”) da za frekvencijske pojaseve koji se rješavaju u kontekstu politike bežičnog pristupa elektroničkim komunikacijskim uslugama (WAPECS) razrade najmanje ograničavajuće tehničke uvjete.

               (6)

               Kao odgovor na ovo ovlaštenje, CEPT je izdao izvješće (Izvješće CEPT br. 39) koje sadrži najmanje ograničavajuće tehničke uvjete i smjernice za njihovu primjenu za bazne postaje i terminalne postaje koje rade u zemaljskom pojasu 2 GHz. U uparenom zemaljskom pojasu 2 GHz, ovi su tehnički uvjeti primjereni za upravljanje rizikom štetnih smetnji između susjednih mreža na nacionalnoj i prekograničnoj razini, bez uvođenja bilo koje posebne vrste tehnologije, a temeljeni su na optimiziranim parametrima za najvjerojatnije korištenje pojasa. Ipak, u neuparenim zemaljskim potpojasevima 1 900–1 920 MHz i 2 010–2 025 MHz („neupareni zemaljski pojas 2 GHz”) tehnički uvjeti iz Izvješća CEPT br. 39 za rad mobilnih mreža restriktivniji su od onih predviđenih u sadašnjim važećim nacionalnim pravima korištenja.

               (7)

               U skladu s Izvješćem CEPT br. 39, koncept maski ruba kanala (Block Edge Masks - BEM), koje su tehnički parametri koji se koriste za cijeli blok spektra određenog korisnika, bez obzira na broj kanala koje je zauzela odabrana tehnologija korisnika bio bi primjeren. Namjena ovih maski je da čine dio autorizacijskih uvjeta za korištenje spektra. One obuhvaćaju i emisije unutar bloka spektra (tj. unutarpojasna snaga) kao i emisije izvan bloka (tj. izvanpojasna snaga). Ovo su regulatorni zahtjevi usmjereni na upravljanje rizikom štetnih smetnji između susjednih mreža i ne dovode u pitanje ograničenja određena u standardima za opremu u skladu s Direktivom 1999/5/EZ Europskog parlamenta i Vijeća od 9. ožujka 1999. o radijskoj opremi i telekomunikacijskoj terminalnoj opremi i o uzajamnom priznavanju njihove sukladnosti (5) (Direktiva RiTTE).

               (8)

               Tehnički uvjeti utvrđeni na temelju ovlaštenja CEPT-a također imaju za cilj zaštitu postojećih aplikacija u susjednim pojasevima od štetnih smetnji. Za tu bi namjenu trebalo osigurati usklađenost s postojećom maskom spektarske emisije za UMTS nižom od 1 900 MHz, između 1 980 i 2 010 MHz, između 2 025 i 2 110 MHz te iznad 2 170 MHz. Ako se u Izvješću CEPT br. 39 i u Izvješću ERC br. 65 Odbora za elektroničke komunikacije, koje Izvješće CEPT br. 39 koristi kao osnovicu, ne rješava koegzistencija s nekom drugom radijskom aplikacijom, također bi trebao odrediti odgovarajuće kriterije podjele na temelju nacionalnih razmatranja.

               (9)

               Rezultati Izvješća CEPT br. 39 trebali bi biti važeći u Uniji, a države članice bi ih trebale primjenjivati uzimajući u obzir postojeća prava korištenja u zemaljskom pojasu 2 GHz za UMTS i učinkovito korištenje spektra.

               (10)

               Ipak, s obzirom na ograničavajuće tehničke uvjete na razinama snage odašiljanja za neupareni zemaljski pojas 2 GHz iz Izvješća CEPT br. 39 – radi zaštite operativnosti u uparenom zemaljskom pojasu 2 GHz i osiguranja koegzistencije višestrukih TDD mreža – kao i ograničene sveukupne širine pojasa neuparenog zemaljskog pojasa 2 GHz, spriječeno je pokretanje bežičnih širokopojasnih usluga u skladu sa sadašnjim uvjetima za izdavanje dozvole. Ova situacija zahtijeva da se prouče alternativne mjere usklađivanja za neupareni zemaljski pojas 2 GHz i može dovesti do izmjena postojećih dozvola. Kako se ne bi spriječilo rano uvođenje fleksibilnosti korištenja u uparenom zemaljskom pojasu 2 GHz, postaje nužno odvajanje mjera usklađivanja za uparene i neuparene zemaljske pojaseve 2 GHz.

               (11)

               Tehnički uvjeti usklađivanja trebali bi se uvesti samo za upareni zemaljski pojas 2 GHz ne dovodeći u pitanje pravo države članice da organizira izdavanje odobrenja za korištenje zemaljskog pojasa 2 GHz, uzimajući u obzir prava korištenja koja važe na području pod njihovom jurisdikcijom i u skladu s pravom Unije, a posebno, s Direktivom 2002/20/EZ Europskog parlamenta i Vijeća od 7. ožujka 2002. o ovlaštenju u području elektroničkih komunikacijskih mreža i usluga (Direktiva o ovlaštenju) (6) i člancima 9. i 9.a Direktive 2002/21/EZ.

               (12)

               Usklađivanje na temelju ove Odluke ne bi smjelo is ključivati mogućnost da država članica, u slučaju kad je to opravdano i uzimajući u obzir postojeća prava korištenja, u skladu s člankom 4. stavkom 5. Odluke br. 676/2002/EZ primjenjuje prijelazna razdoblja koja bi mogla uključivati dogovore o podjeli radiofrekvencijskog spektra.

               (13)

               Radi osiguranja učinkovitog korištenja uparenog zemaljskog pojasa 2 GHz također i na dugi rok, uprave bi trebale nastaviti studije koje mogu povećati učinkovitost i inovativno korištenje. O takvim studijama trebalo bi povesti računa prilikom razmatranja preispitivanja ove Odluke.

               (14)

               Mjere predviđene u ovoj Odluci u skladu su s mišljenjem Odbora za radiofrekvencijski spektar,

         DONIJELA JE SLJEDEĆU ODLUKU:
   Članak 1.
   Ova odluka ima za cilj usklađivanje uvjeta za dostupnost i učinkovito korištenje frekvencijskih pojaseva 1 920–1 980 MHz i 2 110–2 170 MHz (dalje u tekstu „upareni zemaljski pojas 2 GHz”) za zemaljske sustave koji mogu pružati elektroničke komunikacijske usluge u Uniji.
   Članak 2.
   1.   Najkasnije do 30. lipnja 2014. ili bilo kojeg ranijeg datuma kada god se primjenjuje članak 9.a Direktive 2002/21/EZ u vezi s postojećim pravom ili izdavanjem novih prava za korištenje dijela ili cjelokupnog uparenog zemaljskog pojasa 2 GHz, države članice određuju i stavljaju na raspolaganje, na neekskluzivnoj osnovi, upareni zemaljski pojas 2 GHz za zemaljske sustave koji mogu pružati elektroničke komunikacijske usluge u skladu s parametrima određenima u Prilogu.
   2.   Odstupajući od stavka 1., a u skladu s člankom 4. stavkom 5. Odluke 676/2002/EZ, države članice mogu zahtijevati prijelazna razdoblja koja mogu uključivati dogovore o podjeli radiofrekvencijskog spektra, a prestaju važiti najkasnije 24. svibnja 2016.
   3.   Države članice osiguravaju da sustavi iz stavka 1. daju odgovarajuću zaštitu sustavima u susjednim pojasevima.
   4.   Države članice olakšavaju prekogranične sporazume o prekograničnoj suradnji kako bi omogućile rad sustava iz stavka 1., vodeći računa o postojećim regulatornim postupcima i pravima.
   Članak 3.
   Države članice kontroliraju korištenje uparenog zemaljskog pojasa 2 GHz i o svojim nalazima izvješćuju Komisiju kako bi omogućili redovito i pravovremeno preispitivanje ove Odluke.
   Članak 4.
   Ova je Odluka upućena državama članicama.

      Sastavljeno u Bruxellesu 5. studenoga 2012.

            Za Komisiju

         Neelie KROES

            Potpredsjednica

      (1)  SL L 108, 24.4.2002., str. 1.

      (2)  SL L 17, 22.1.1999., str. 1.

      (3)  COM(2007.) 50.

      (4)  SL L 108, 24.4.2002., str. 33.

      (5)  SL L 91, 7.4.1999., str. 10.

      (6)  SL L 108, 24.4.2002., str. 21.
   PRILOG

      PARAMETRI IZ ČLANKA 2. STAVKA 1.

   Tehnički uvjeti prikazani u ovom Prilogu su u obliku dogovora o frekvencijama i maskama ruba kanala (BEM). BEM je emisijska maska, definirana kao funkcija frekvencije u vezi s rubom spektarskog bloka, za koja su operateru dodijeljena prava korištenja. Sastoji se od sastavnih dijelova unutar i izvan bloka koji navode dozvoljene razine emisije za frekvencije unutar i izvan dozvoljenog bloka spektra.
   Razine BEM-a uspostavljaju se kombiniranjem vrijednosti navedenih u tablicama dolje na takav način da je ograničenje na svakoj frekvenciji dano prema najvišoj (najmanje strogoj) vrijednosti (a) osnovnih zahtjeva, (b) prijelaznih zahtjeva i (c) zahtjeva unutar bloka (prema potrebi). BEM-ovi su predstavljeni kao gornje granice srednje ekvivalentne izotropno izračene snage (EIRP) ili ukupne izračene snage (TRP) (1) u prosječnom vremenskom intervalu i za određenu širinu pojasa mjerenja frekvencije. U vremenskoj domeni, srednja vrijednost EIRP-a ili TRP-a izračunava se na aktivnim dijelovima signalnih rafala i odgovara pojedinoj postavci za kontrolu snage. U frekvencijskoj domeni, EIRP ili TRP određuje se na širini pojasa mjerenja navedenoj u točki B2. tablica 1., 2. i 3 (2). Općenito, ako nije drukčije navedeno, razine BEM-a odgovaraju ukupnoj snazi koju je izračio odgovarajući uređaj, uključujući sve odašiljačke antene, osim u slučaju osnovnih i prijelaznih zahtjeva za bazne postaje koje su navedene prema anteni.
   BEM-ovi se primjenjuju kao ključna komponenta tehničkih uvjeta koji su potrebni za osiguranje koegzistencije između usluga na nacionalnoj razini. Međutim, trebalo bi se razumijevati da izvedeni BEM-ovi ne osiguravaju uvijek traženu razinu zaštite ometanim uslugama i da će na razmjeran način trebati primijeniti dodatne tehnike ublažavanja na nacionalnoj razini kako bi se riješili svi preostali slučajevi smetnji, također u vezi sa susjednim pojasevima.
   Države članice osiguravaju da operateri zemaljskih sustava koji mogu pružati elektroničke komunikacijske usluge mogu koristiti manje stroge tehničke parametre od onih navedenih dolje u točkama A, B i C, pod uvjetom da je korištenje ovih parametara usuglašeno između svih uključenih strana, i da ovi operateri i dalje ispunjavaju sve tehničke uvjete koji se primjenjuju za zaštitu drugih usluga, aplikacija ili mreža te uz obveze koje proizlaze iz prekograničnog usklađivanja.
   Oprema koja funkcionira u ovom pojasu može također koristiti ograničenja snage koja nisu niže navedena, pod uvjetom da se primjenjuju odgovarajuće tehnike ublažavanja koje su u skladu s Direktivom 1999/5/EZ i osiguravaju najmanje razinu zaštite istovjetnu onoj koja je osigurana ovim tehničkim parametrima.
   A.   Opći parametri

   Unutar uparenog zemaljskog pojasa 2 GHz frekvencijski dogovor je sljedeći:

               1.

               Dupleksni način rada je dupleks s frekvencijskom podjelom (FDD). Dupleksni razmak iznosi 190 MHz, uz odašiljanje terminalne postaje (uzlazna veza FDD) smještene u nižem dijelu pojasa koji počinje pri 1 920 MHz, a završava pri 1 980 MHz i odašiljanje bazne postaje (silazna veza FDD) smještene u gornjem dijelu pojasa koji počinje pri 2 110 MHz, a završava pri 2 170 MHz.

               2.

               Rub spektarskog bloka koji je najbliži 1 920 MHz počinje pri 1 920,3 MHz ili više (3).
               Rub spektarskog bloka koji je najbliži 1 980 MHz, završava pri 1 979,7 MHz ili niže (4).
               Rub spektarskog bloka koji je najbliži 2 110 MHz, počinje pri 2 110,3 MHz ili više (5).
               Rub spektarskog bloka koji je najbliži 2 170 MHz, završava pri 2 169,7 MHz ili niže (6).

         Odašiljanje bazne i terminalne postaje unutar uparenog zemaljskog pojasa 2 GHz mora biti u skladu s BEM-ovima iz ovog Priloga.
   B.   Tehnički uvjeti za bazne postaje FDD

   1.   Unutarpojasni zahtjevi

   Unutarpojasno ograničenje EIRP-a za bazne postaje nije obvezno. Ipak, države članice mogu odrediti ograničenje EIRP-a između 61 dBm/5 MHz i 65 dBm/5 MHz u pojasu silazne veze FDD, utvrđujući da se ovo ograničenje može povećati za specifična razmještanja, tj. na područjima slabe naseljenosti, pod uvjetom da to ne povećava znatno rizik blokiranja prijamnika terminalne postaje.
   2.   Izvanpojasni zahtjevi

      Tablica 1.

      Osnovni zahtjevi – BEM izvanpojasno ograničenje EIRP-a za bazne postaje po anteni
       (7)

               Frekvencijsko područje izvanpojasnih emisija silazne veze FDD

               Maksimalni srednji izvanpojasni EIRP

               Širina pojasa mjerenje

               Frekvencije s razmakom većim od 10 MHz od donjeg do gornjeg ruba bloka

               9 dBm

               5 MHz

      Tablica 2.

      Prijelazni zahtjevi – BEM izvanpojasno ograničenje EIRP-a za bazne postaje po anteni
       (8)

               Frekvencijsko područje izvanpojasnih emisija silazne veze FDD

               Maksimalni srednji izvanpojasni EIRP

               Širina pojasa mjerenje

               – 10 do – 5 MHz od donjeg ruba bloka

               11 dBm

               5 MHz

               – 5 do 0 MHz od donjeg ruba bloka

               16,3 dBm

               5 MHz

               0 do + 5 MHz od gornjeg ruba bloka

               16,3 dBm

               5 MHz

               + 5 do + 10 MHz od gornjeg ruba bloka

               11 dBm

               5 MHz

         C.   Tehnički uvjeti za terminalne postaje FDD

      Tablica 3.

      Zahtjevi unutar pojasa – ograničenje unutarpojasnog emitiranja BEM terminalne postaje za frekvencije silazne veze FDD

               Maksimalna srednja unutarpojasna snaga (9)

               24 dBm (10)

         Države članice mogu opustiti ograničenja iz tablice 3. za posebna razmještanja, npr. fiksnih terminalnih postaja u ruralnim područjima, pod uvjetom da nije ugrožena zaštita drugih usluga, mreža i aplikacija i da su ispunjene obveze koje proizlaze iz prekogranične suradnje.

      (1)  TRP je mjera stvarno izračene snage antene. TRP je definiran kao integral snage odaslane u različitim smjerovima u cijeloj sferi zračenja. EIRP i TRP su ekvivalenti izotropnih antena.

      (2)  Stvarna širina pojasa opreme za mjerenje korištene za ispitivanje sukladnosti može biti manja od širine pojasa mjerenja koja je navedena u tablicama.

      (3)  Države članice mogu odlučiti da će smanjiti frekvenciju na 1 920,0 MHz radi sukladnosti s postojećim ovlaštenjima.

      (4)  Države članice mogu odlučiti da će povećati frekvenciju na 1 980,0 MHz radi sukladnosti s postojećim ovlaštenjima.

      (5)  Države članice mogu odlučiti da će smanjiti frekvenciju na 2 110,0 MHz radi sukladnosti s postojećim ovlaštenjima.

      (6)  Države članice mogu odlučiti da će povećati frekvenciju na 2 170,0 MHz radi sukladnosti s postojećim ovlaštenjima.

      (7)  Razina BEM utvrđena je po anteni i primjenjuje se na konfiguraciju baznih postaja s najviše četiri antene po sektoru

      (8)  Razina BEM utvrđena je po anteni i primjenjuje se na konfiguraciju baznih postaja s najviše četiri antene po sektoru

      (9)  Ovo ograničenje snage određeno je kao EIRP za terminalne postaje namijenjene da budu fiksne ili instalirane postaje i kao TRP za terminalne postaje namijenjene da budu mobilne ili nomadske. EIRP i TRP su ekvivalenti izotropnih antena. Priznaje se da ova vrijednost može podlijegati dozvoljenom odstupanju utvrđenom u usklađenim standardima kako bi se uzeo u obzir rad u ekstremnim uvjetima okoliša i širenja proizvodnje.

      (10)  Za određivanje izvanpojasnih emisija za terminale u Izvješću CEPT br. 39 kao referenca korištena je maksimalna provedena snaga prijenosa od 23 dBm.


title: Provedbena odluka Komisije (EU) 2016/586 оd 14. travnja 2016. o tehničkim standardima za mehanizam za ponovno punjenje elektroničkih cigareta (priopćeno pod brojem dokumenta C(2016) 2093) (Tekst značajan za EGP)

text:
               16.4.2016

               HR

               Službeni list Europske unije

               L 101/15

         PROVEDBENA ODLUKA KOMISIJE (EU) 2016/586
   оd 14. travnja 2016.
   o tehničkim standardima za mehanizam za ponovno punjenje elektroničkih cigareta

         (priopćeno pod brojem dokumenta C(2016) 2093)

   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2014/40/EU Europskog parlamenta i Vijeća od 3. travnja 2014. o usklađivanju zakona i drugih propisa država članica o proizvodnji, predstavljanju i prodaji duhanskih i srodnih proizvoda i o stavljanju izvan snage Direktive 2001/37/EZ (1), a posebno njezin članak 20. stavak 13.,
   budući da:

               (1)

               U skladu s člankom 20. stavkom 3. točkom (g) Direktive 2014/40/EU, države članice dužne su osigurati da elektroničke cigarete i njihovi spremnici za ponovno punjenje imaju mehanizam koji osigurava ponovno punjenje bez curenja.

               (2)

               Člankom 20. stavkom 13. Direktive 2014/40/EU Komisija se ovlašćuje da provedbenim aktom utvrdi tehničke standarde za mehanizam za ponovno punjenje elektroničkih cigareta.

               (3)

               U pogledu toksičnosti tekućina koje sadržavaju nikotin i koje se upotrebljavaju u elektroničkim cigaretama i spremnicima za ponovno punjenje, prikladno je osigurati da se elektroničke cigarete mogu ponovno puniti tako da se smanji rizik doticaja s kožom i slučajnog gutanja takvih tekućina.

               (4)

               Na temelju povratnih informacija dionika i rada vanjskog izvođača utvrđeni su tehnički standardi čija je namjena osigurati da mehanizmi za ponovno punjenje koji udovoljuju zahtjevima pružaju dovoljnu zaštitu od curenja.

               (5)

               Utvrđeni tehnički standardi sastoje se i od mjera kojima se osigurava da su potrošači na odgovarajući način obaviješteni o radu mehanizma za ponovno punjenje kako bi se osiguralo ponovno punjenje bez curenja.

               (6)

               Dionici mogu Komisiji dostaviti informacije o alternativnim mehanizmima koje su razvili kako bi osigurali ponovno punjenje bez curenja, što može dovesti do revizije ove Odluke.

               (7)

               Mjere predviđene ovom Odlukom u skladu su s mišljenjem odbora iz članka 25. Direktive 2014/40/EU,

         DONIJELA JE OVU ODLUKU:
   Članak 1.
   Predmet
   Ovom se Odlukom utvrđuju tehnički standardi za mehanizam za ponovno punjenje elektroničkih cigareta proizvedenih u Uniji ili uvezenih u nju.
   Članak 2.
   Zahtjevi za mehanizam za ponovno punjenje
   1.   Države članice osiguravaju da se ponovno punjive elektroničke cigarete i spremnici za ponovno punjenje stavljaju na tržište samo ako mehanizam s pomoću kojeg se pune elektroničke cigarete ispunjuje jedan od sljedećih uvjeta:

               (a)

               uključuje uporabu spremnika za ponovno punjenje sa sigurno pričvršćenom mlaznicom dužine najmanje 9 mm, koja je uža od otvora spremnika elektroničke cigarete s kojom se upotrebljava i dobro prianja uz taj otvor, te ima mehanizam za nadzor protoka koji samo pri atmosferskom tlaku od 20 °C ± 5 °C u okomitom položaju ispušta najviše 20 kapi tekućine za punjenje u minuti;

               (b)

               radi s pomoću priključnog sustava koji ispušta tekućine za punjenje u spremnik elektroničke cigarete samo kada su elektronička cigareta i spremnik za ponovno punjenje spojeni.

         2.   Države članice osiguravaju da ponovno punjive elektroničke cigarete i spremnici za ponovno punjenje uključuju odgovarajuće upute za ponovno punjenje, uključujući grafičke prikaze, u okviru uputa za korištenje utvrđenih u skladu s člankom 20. stavkom 4. točkom (a) podtočkom i. Direktive 2014/40/EU.
   U uputama za korištenje ponovno punjivih elektroničkih cigareta i spremnika za ponovno punjenje s mehanizmom navedenim u stavku 1. točki (a) navedene su širina mlaznice ili širina otvora spremnika na način kojim se potrošačima omogućuje da utvrde kompatibilnost spremnikâ za punjenje i elektroničkih cigareta.
   U uputama za korištenje ponovno punjivih elektroničkih cigareta i spremnika za ponovno punjenje s mehanizmom navedenim u stavku 1. točki (b) navedene su vrste priključnog sustava s kojim su takve elektroničke cigarete i spremnici za ponovno punjenje kompatibilni.
   Članak 3.
   Adresati
   Ova je Odluka upućena državama članicama.

      Sastavljeno u Bruxellesu 14. travnja 2016.

            Za Komisiju

         Vytenis ANDRIUKAITIS

            Član Komisije

      (1)  SL L 127, 29.4.2014., str. 1.


title: Provedbena odluka Komisije (EU) 2016/335 оd 7. ožujka 2016. kojom se odobravaju odstupanja od Uredbe (EU) br. 691/2011 Europskog parlamenta i Vijeća o europskim ekonomskim računima okoliša u odnosu na Španjolsku, Francusku, Italiju i Cipar (priopćeno pod brojem dokumenta C(2016) 1341) (Tekst značajan za EGP)

text:
               9.3.2016

               HR

               Službeni list Europske unije

               L 62/18

         PROVEDBENA ODLUKA KOMISIJE (EU) 2016/335
   оd 7. ožujka 2016.
   kojom se odobravaju odstupanja od Uredbe (EU) br. 691/2011 Europskog parlamenta i Vijeća o europskim ekonomskim računima okoliša u odnosu na Španjolsku, Francusku, Italiju i Cipar

         (priopćeno pod brojem dokumenta C(2016) 1341)

   (Vjerodostojni su samo tekstovi na španjolskom, francuskom, talijanskom i grčkom jeziku)
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 691/2011 Europskog parlamenta i Vijeća od 6. srpnja 2011. o europskim ekonomskim računima okoliša (1), a posebno njezin članak 8. stavak 1.,
   budući da:

               (1)

               U skladu s člankom 8. stavkom 1. Uredbe (EU) br. 691/2011, Komisija može donijeti provedbene akte kako bi državama članicama odobrila odstupanja tijekom prijelaznih razdoblja iz Priloga Uredbi (EU) br. 691/2011, ako su potrebne znatne prilagodbe njihovih nacionalnih statističkih sustava.

               (2)

               Kraljevina Španjolska, Francuska Republika, Talijanska Republika i Republika Cipar zatražile su takva odstupanja zbog potrebe za znatnim prilagodbama njihovih nacionalnih statističkih sustava radi usklađivanja s Uredbom (EU) br. 691/2011. Ta bi se odstupanja trebala odobriti državama članicama koje su ih zatražile.

               (3)

               Mjere predviđene ovom Odlukom u skladu su s mišljenjem Odbora za europski statistički sustav,

         DONIJELA JE OVU ODLUKU:
   Članak 1.
   Odstupanja od Uredbe (EU) br. 691/2011, utvrđena u Prilogu ovoj Odluci, odobravaju se Kraljevini Španjolskoj, Francuskoj Republici, Talijanskoj Republici i Republici Cipru.
   Članak 2.
   Ova je odluka upućena Kraljevini Španjolskoj, Francuskoj Republici, Talijanskoj Republici i Republici Cipru.

      Sastavljeno u Bruxellesu 7. ožujka 2016.

            Za Komisiju

         Marianne THYSSEN

            Članica Komisije

      (1)  SL L 192, 22.7.2011., str. 1.

      PRILOG

         ODSTUPANJA

                  Država članica

                  Odstupanje

                  Kraj odstupanja

                  Kraljevina Španjolska

                  Prilog V. – Računi sektora ekoloških dobara i usluga

                  31. prosinca 2018.

                  Francuska Republika

                  Prilog VI. – Računi fizičkog toka energije. Tablica fizičke potrošnje za tokove energije (tablica B): ukupna potrošnja i raščlamba proizvoda po korisnicima „P.14 Motorno gorivo (bez bioloških komponenti)”, „P.17 Dizelsko gorivo za motorna vozila (bez bioloških komponenti)” i „P.24 Tekuća biogoriva”

                  30. rujna 2019.

                  Prilog VI. – Računi fizičkog toka energije. Tablica fizičke potrošnje tokova energije relevantnih za emisiju (tablica C): ukupna potrošnja i raščlamba proizvoda po korisnicima „P.14 Motorno gorivo (bez bioloških komponenti)”, „P.17 Dizelsko gorivo za motorna vozila (bez bioloških komponenti)” i „P.24 Tekuća biogoriva”

                  30. rujna 2019.

                  Prilog VI. – Računi fizičkog toka energije. Tablica veza (tablica E): proizvodi „P.14 Motorno gorivo (bez bioloških komponenti)”, „P.17 Dizelsko gorivo za motorna vozila (bez bioloških komponenti)” i „P.24 Tekuća biogoriva”

                  30. rujna 2019.

                  Talijanska Republika

                  Prilog V. – Računi sektora ekoloških dobara i usluga

                  31. prosinca 2018.

                  Republika Cipar

                  Prilog IV. – Računi izdataka za zaštitu okoliša

                  31. prosinca 2019.

                  Prilog V. – Računi sektora ekoloških dobara i usluga

                  31. prosinca 2019.

                  Prilog VI. – Računi fizičkog toka energije

                  30. rujna 2019.


title: Provedbena odluka Komisije (EU) 2015/714 оd 24. travnja 2015. o valjanosti određenih obvezujućih tarifnih informacija (priopćeno pod brojem dokumenta C(2015) 2888)

text:
               5.5.2015

               HR

               Službeni list Europske unije

               L 114/6

         PROVEDBENA ODLUKA KOMISIJE (EU) 2015/714
   оd 24. travnja 2015.
   o valjanosti određenih obvezujućih tarifnih informacija

         (priopćeno pod brojem dokumenta C(2015) 2888)

   (Vjerodostojni su samo tekstovi na engleskom, francuskom, njemačkom, portugalskom i španjolskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (1), a posebno njezin članak 9. stavak 1. točku (a) prvu alineju,
   uzimajući u obzir Uredbu Vijeća (EEZ) br. 2913/92 od 12. listopada 1992. o Carinskom zakoniku Zajednice (2), a posebno njezin članak 12. stavak 5. točku (a) podtočku iii.,
   uzimajući u obzir Uredbu Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (3), a posebno njezin članak 9. stavak 1. drugu alineju,
   budući da:

               (1)

               Obvezujuća tarifna informacija navedena u Prilogu sadržava razvrstavanje u carinsku tarifu koje nije spojivo s općim pravilima za tumačenje kombinirane nomenklature iz odjeljka I. prvog dijela Priloga I. Uredbi (EEZ) br. 2658/87 niti u skladu s ostalim obvezujućim tarifnim informacijama.

               (2)

               Proizvodi obuhvaćeni obvezujućom tarifnom informacijom navedenom u Prilogu uključuju voćne sokove, koncentrate voćnih sokova, povrtne sokove ili koncentrate povrtnih sokova, uključujući njihove mješavine te aditive, razrijeđene vodom ili gazirane. Razvrstavanje tih proizvoda u carinske tarife kako je utvrđeno u obvezujućoj tarifnoj informaciji nije u skladu s oznakama TARIC 2202901019, 2202901099, 2202909190, 2202909590 i 2202909990.

               (3)

               Kako bi se osigurala ravnopravnost subjekata i jedinstvena primjena TARIC-a, obvezujuća tarifna informacija navedena u Prilogu trebala bi prestati vrijediti. Carinska tijela koja su izdala tu informaciju trebala bi je stoga opozvati što prije nakon obavijesti o ovoj Odluci te o tome obavijestiti Komisiju.

               (4)

               U skladu s člankom 12. točkom 6. Uredbe (EEZ) br. 2913/92 osoba kojoj je dana obvezujuća tarifna informacija ima mogućnost da se tijekom određenog razdoblja i dalje koristi obvezujućom tarifnom informacijom koja je prestala vrijediti, podložno uvjetima iz te odredbe i članka 14. stavka 1. Uredbe (EEZ) br. 2454/93.

               (5)

               Mjere predviđene u ovoj Odluci u skladu su s mišljenjem Odbora za Carinski zakonik,

         DONIJELA JE OVU ODLUKU:
   Članak 1.
   1.   Obvezujuća tarifna informacija iz stupca 1. tablice iz Priloga koju su carinska tijela iz stupca 2. te tablice izdala za razvrstavanje u carinsku tarifu iz stupca 3. te tablice prestaje vrijediti u skladu sa stavkom 2.
   2.   Carinska tijela iz stupca 2. tablice iz Priloga dužna su opozvati obvezujuću tarifnu informaciju iz stupca 1. te tablice i o tome obavijestiti osobe kojima je ta informacija dana što prije, a u svakom slučaju najkasnije 10 dana nakon obavijesti o ovoj Odluci.
   3.   Kada carinsko tijelo opozove obvezujuću tarifnu informaciju i pošalje obavijest u skladu sa stavkom 2., o tome obavješćuje Komisiju.
   Članak 2.
   Obvezujućom tarifnom informacijom iz Priloga može se i dalje koristiti u skladu s člankom 12. stavkom 6. Uredbe (EEZ) br. 2913/92 u razdoblju od šest mjeseci od datuma na koji je osoba kojoj je ta informacija dana primila obavijest o opozivu obvezujuće tarifne informacije.
   Članak 3.
   Ova Odluka upućena je Saveznoj Republici Njemačkoj, Kraljevini Španjolskoj, Francuskoj Republici, Republici Austriji, Portugalskoj Republici i Ujedinjenoj Kraljevini Velike Britanije i Sjeverne Irske.

      Sastavljeno u Bruxellesu 24. travnja 2015.

            Za Komisiju,

            u ime predsjednika,

         Heinz ZOUREK

            Glavni direktor za oporezivanje i carinsku uniju

      (1)  SL L 256, 7.9.1987., str. 1.

      (2)  SL L 302, 19.10.1992., str. 1.

      (3)  SL L 253, 11.10.1993., str. 1.

      PRILOG

                  Obvezujuća tarifna informacija
                  Referentni br.

                  Carinsko tijelo

                  Razvrstavanje u carinsku tarifu

                  1.

                  2.

                  3.

                  AT 2009/000570

                  Zollamt Wien

                  2202901019

                  AT 2009/000573

                  Zollamt Wien

                  2202901019

                  AT 2009/000574

                  Zollamt Wien

                  2202901019

                  DE 23376/12-1

                  Hauptzollamt Hannover

                  2202901019

                  DE 6324/12-1

                  Hauptzollamt Hannover

                  2202901019

                  DE B/810/09-1

                  Hauptzollamt Hannover

                  2202901019

                  DE B/811/09-1

                  Hauptzollamt Hannover

                  2202901019

                  DE B/812/09-1

                  Hauptzollamt Hannover

                  2202901019

                  DE B/813/09-1

                  Hauptzollamt Hannover

                  2202901019

                  DE B/815/09-1

                  Hauptzollamt Hannover

                  2202901019

                  ES -2009-000120-0019/09

                  Departamento de Aduanas E II.EE, Madrid

                  2202901019

                  FR -PRO-2012-004802

                  Direction Générale des Douanes et Droits Indirects, Montreuil

                  2202901019

                  FR -RTC-2013-164920

                  Direction Générale des Douanes et Droits Indirects, Montreuil

                  2202901019

                  FR -RTC-2014-006435

                  Direction Générale des Douanes et Droits Indirects, Montreuil

                  2202901019

                  PT 2014-IPV-020

                  Autoridade Tributária Aduaneira, Lisboa

                  2202901019

                  PT 2014-IPV-021

                  Autoridade Tributária Aduaneira, Lisboa

                  2202901019

                  PT 2014-IPV-023

                  Autoridade Tributária Aduaneira, Lisboa

                  2202901019

                  PT 2014-IPV-024

                  Autoridade Tributária Aduaneira, Lisboa

                  2202901019

                  ES -2009-000122-0019/09

                  Departamento de Aduanas E II.EE, Madrid

                  2202901099

                  ES -2009-000125-0019/09

                  Departamento de Aduanas E II.EE, Madrid

                  2202901099

                  GB 120294213

                  HM Revenue & Customs, Southend-on-Sea

                  2202901099

                  DE 6948/14-1

                  Hauptzollamt Hannover

                  2202909590


title: 2013/704/EU: Provedbena odluka Vijeća od 19. studenoga 2013. o odobrenju ažuriranog programa makroekonomske prilagodbe za Portugal

text:
               3.12.2013

               HR

               Službeni list Europske unije

               L 322/38

         PROVEDBENA ODLUKA VIJEĆA
   od 19. studenoga 2013.
   o odobrenju ažuriranog programa makroekonomske prilagodbe za Portugal
   (2013/704/EU)
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 472/2013 Europskog parlamenta i Vijeća od 21. svibnja 2013. o jačanju gospodarskog i proračunskog nadzora država članica europodručja koje su suočene s ozbiljnim poteškoćama u odnosu na svoju financijsku stabilnost (1) ili im prijete takve poteškoće, a posebno njezin članak 7. stavak 5.,
   uzimajući u obzir prijedlog Europske komisije,
   budući da:

               (1)

               Uredba (EU) br. 472/2013 primjenjuje se na države članice koje u trenutku njezina stupanja na snagu već primaju financijsku pomoć, uključujući onu u okviru Europskog mehanizma za financijsku stabilnost (EFSM) i/ili Europskog instrumenta za financijsku stabilnost (EFSF).

               (2)

               Uredbom (EU) br. 472/2013 određuju se pravila za odobrenje programâ makroekonomske prilagodbe za države članice koje primaju takvu financijsku pomoć, koja se trebaju primijeniti u vezi s odredbama Uredbe Vijeća (EU) br. 407/2010 (2) kada dotična država članica prima pomoć i u okviru EFSM-a i iz drugih izvora.

               (3)

               Portugalu je odobrena financijska pomoć i u okviru EFSM-a, Provedbenom odlukom Vijeća 2011/344/EU (3) i u okviru EFSF-a.

               (4)

               Odobrenje ažuriranog programa makroekonomske prilagodbe za Portugal na temelju Uredbe (EU) br. 472/2013 trebalo bi se radi dosljednosti izvršiti upućivanjem na relevantne odredbe Provedbene odluke 2011/344/EU.

               (5)

               U skladu s člankom 3. stavkom 10. Provedbene odluke 2011/344/EU, Komisija je zajedno s Međunarodnim monetarnim fondom i u suradnji s Europskom središnjom bankom provela kombiniranu osmu i devetu reviziju kako bi procijenila napredak koji su portugalske vlasti postigle u provedbi usuglašenih mjera u okviru programa makroekonomske prilagodbe, kao i njihovu djelotvornost te gospodarski i socijalni učinak. Kao rezultat te revizije potrebno je uvesti neke promjene u postojeći program makroekonomske prilagodbe.

               (6)

               Te su promjene određene u relevantnim odredbama Provedbene odluke 2011/344/EU kako je izmijenjena Provedbenom odlukom 2013/703/EU od 19. studenoga 2013. o izmjeni Provedbene odluke 2011/344/EU o dodjeli financijske pomoći Unije Portugalu (4),

         DONIJELO JE OVU ODLUKU:
   Članak 1.
   Odobravaju se mjere utvrđene u članku 3. stavcima od 7. do 9. Provedbene odluke 2011/344/EU koje Portugal treba poduzeti kao dio svojeg programa makroekonomske prilagodbe.
   Članak 2.
   Ova se Odluka primjenjuje od dana njezina priopćavanja.
   Članak 3.
   Ova je Odluka upućena Portugalskoj Republici.

      Sastavljeno u Bruxellesu 19. studenoga 2013.

            Za Vijeće

            Predsjednik

         L. LINKEVIČIUS

      (1)  SL L 140, 27.5.2013., str. 1.

      (2)  Uredba Vijeća (EU) br. 407/2010 od 11. svibnja 2010. o uspostavi Mehanizma za europsku financijsku stabilnost (SL L 118, 12.5.2010., str. 1.).

      (3)  Provedbena odluka Vijeća 2011/344/EU od 17. svibnja 2011. o odobravanju financijske pomoći Unije Portugalu (SL L 159, 17.6.2011., str. 88.).

      (4)  Vidjeti str. 31. ovog Službenog lista.


title: Provedbena odluka Komisije оd 19. listopada 2016. o objavi jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća u Službenom listu Europske unije te upućivanja na objavu specifikacije proizvoda za naziv u sektoru vina (Terrasses du Larzac (ZOI))

text:
               20.10.2016

               HR

               Službeni list Europske unije

               C 386/9

         PROVEDBENA ODLUKA KOMISIJE
   оd 19. listopada 2016.
   o objavi jedinstvenog dokumenta iz članka 94. stavka 1. točke (d) Uredbe (EU) br. 1308/2013 Europskog parlamenta i Vijeća u Službenom listu Europske unije te upućivanja na objavu specifikacije proizvoda za naziv u sektoru vina
   (Terrasses du Larzac (ZOI))
   (2016/C 386/07)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 97. stavak 3.,
   budući da:

               (1)

               Francuska je zatražila zaštitu naziva „Terrasses du Larzac” u skladu s odredbama Uredbe (EU) br. 1308/2013 o zaštiti oznaka izvornosti i oznaka zemljopisnog podrijetla u sektoru vina. Komisija je razmotrila zahtjev Francuske u skladu s člankom 97. stavkom 2. te Uredbe.

               (2)

               Ispunjeni su uvjeti utvrđeni u člancima 93. do 96., članku 97. stavku 1. i člancima 100. do 102. Uredbe (EU) br. 1308/2013.

               (3)

               Kako bi se omogućilo podnošenje prigovora u skladu s člankom 98. Uredbe (EU) br. 1308/2013, u Službenom listu Europske unije trebalo bi stoga objaviti jedinstveni dokument iz članka 94. stavka 1. točke (d) te Uredbe i upućivanje na objavu specifikacije proizvoda koja je obavljena tijekom prethodnog nacionalnog postupka za razmatranje zahtjeva za zaštitu naziva „Terrasses du Larzac”,

         ODLUČILA JE:
   Jedini članak
   Jedinstveni dokument iz članka 94. stavka 1. točke (d) Uredbe (EU) br. 1308/2013 i upućivanje na objavu specifikacije proizvoda za naziv „Terrasses du Larzac” (ZOI) utvrđeni su u Prilogu ovoj Odluci.
   U skladu s člankom 98. Uredbe (EU) br. 1308/2013, objava ove Odluke temelj je za podnošenje prigovora na zaštitu naziva iz prvog stavka ovog članka u roku od dva mjeseca od datuma objave.

      Sastavljeno u Bruxellesu 19. listopada 2016.

            Za Komisiju

         Phil HOGAN

            Član Komisije

      (1)  SL L 347, 20.12.2013., str. 671.

      PRILOG
      JEDINSTVENI DOKUMENT
      1.   Nazivi za registraciju

      Terrasses du Larzac
      2.   Vrsta oznake zemljopisnog podrijetla

      ZOI – Zaštićena oznaka izvornosti
      3.   Kategorije proizvoda od vinove loze

                  1.

                  Vino

            4.   Opis vina

      Riječ je o crnim suhim mirnim vinima purpurne ili granatno crvene boje, ponekad s crnim odsjajem. Vina koja se mogu staviti na tržište u rinfuzi ili flaširana imaju udio šećera koji je sklon fermentiranju manji ili jednak 3 g/l. Miris je vina fin i složen: dominiraju arome crvenog voća (višnje, maline…), crnog voća (kupine, crni ribiz) te začina (papar, klinčić…), nadopunjeni mirisom slatkog korijena, crne masline, ljubice te prženim notama i mirisima šikare (smrič, timijan, lovor…). Osjete se i note kože, sijena i duhana. U ustima se osjete note masnoće i dobra struktura tanina, no okus je i dalje elegantan. Osjete se i note zrelog voća te začina.
      Opća analitička svojstva

                  Najveća ukupna alkoholna jakost (u % volumnog udjela)

                  Najmanja stvarna alkoholna jakost (u % volumnog udjela)

                  12

                  Najmanji ukupni udio kiselosti

                  u miliekvivalentima po litri

                  Najveći sadržaj hlapljivih kiselina (u miliekvivalentima po litri)

                  Najveći ukupni sadržaj sumporova dioksida (u miligramima po litri)

            5.   Vinogradarski postupci

      (a)   Osnovni enološki postupci

      Enološki postupak
      Zabranjena je termička obrada berbe na temperaturi višoj od 40 °C.
      Zabranjena je upotreba komada drva.
      Uz te odredbe, u pogledu enoloških postupaka, potrebno je poštovati skup obveza koje su određene na razini Unije te u kodeksu u ruralnom kodeksu „Code rural et de la pêche maritime”.
      Uzgoj vinove loze

                  —

                  minimalna gustoća sadnje vinove loze iznosi od 4 400 brajdi na jednom hektaru,

                  —

                  razmak između redova ne smije biti veći od 2,25 metara,

                  —

                  svaka brajda zauzima maksimalnu površinu od 2,25 metara kvadratnih. Ta je površina dobivena množenjem udaljenosti između redova s razmakom između brajdi u istom redu,

                  —

                  navodnjavanje može biti dopušteno.

            (b)   Najveći urodi

      45 hektolitara po hektaru
      6.   Ograničeno područje

      Berba grožđa, proizvodnja vina, razvoj i odležavanje vina odvijaju se na područjima sljedećih općina departmana Hérault: Aniane, Arboras, Argelliers, Le Bosc, Brissac, Causse-de-la-Selle, Ceyras, Gignac, Jonquières, Lagamas, Lauroux, Mérifons, Montoulieu, Montpeyroux, Moulès-et-Baucels, Murles, Octon, Pégairolles-de-Buègues, Pégairolles-de-l’Escalette, Poujols, Puéchabon, Saint-André-de-Buègues, Saint-André-de-Sangonis, Saint-Félix-de-Lodez, Saint-Guiraud, Saint-Jean-de-Buèges, Saint-Jean-de-Fos, Saint-Jean-de-la-Blaquière, Saint-Privat, Saint-Saturnin-de-Lucian, Soubès i Usclas-du-Bosc.
      Površina određenog područja iznosi 61 713 ha.
      7.   Glavne sorte vinove loze

                  Grenache N

                  Carignan N

                  Mourvèdre N

                  Syrah N

            8.   Opis povezanosti

      Zemljopisno područje obuhvaća 32 općine departmana Hérault te je omeđeno na sljedeći način:

                  —

                  na sjeveru vapnenačkim liticama koje omeđuju visoravan le Larzac, čija visina varira od 700 do 800 metara,

                  —

                  na jugu se nalazi ušće rijeka la Lergue i de l’Hérault s krajolikom otvorenim prema velikoj dolini l’Hérault u smjeru mora.

            Visoravan Larzac štiti vinograde od sjevernih vjetrova. Prosječna godišnja količina padalina iznosi od 800 do 900 milimetrara, a temperatura zraka niža je od ostatka vinogradarske regije Languedoc. Razlika u temperaturama danju i noću izraženija je ljeti te utječe na fenolnu zrelost zrna grožđa. Tla na tom području nisu osobito plodna, dobro su navodnjena, velika je količina vapnenca te su zalihe vode ograničene duboko u tlu.
      Prisutnost vinove loze na području „Terrasses du Larzac” datira iz rimskog doba, ali vinogradarstvo počinje biti važno u srednjem vijeku te u 18. stoljeću, s razvojem trgovačke razmjene. Iako se povijest područja „Terrasses du Larzac” spaja s povijesti vinogradarstva na području Laguedoc, potrebno je istaknuti da je model proizvodnje bio loše prilagođen toj regiji, čija su tla manje plodna, a više nadmorske visine prirodno ograničavaju urode. Usto, unatoč tome što su vina s područja „Terrasses du Larzac” plod devet sorti tradicionalnih za područje Languedoc, proizvođači vina iskoristili su tu raznolikost zahvaljujući dobrom poznavanju svojeg područja birajući za svaku sortu najbolje lokacije i stvarajući svoj cuvée od najmanje tri sorte kako bi se prema godini berbe mogao prepoznati identitet njihovih vina.
      Kvaliteta i posebnosti vina proizvedenih na području „Terrasses du Larzac” prepoznate su od kraja 1950-ih, kada su odabrana za zaštićenu oznaku izvornosti vina visoke kvalitete naziva „Coteaux du Languedoc.”
      Svjesni kvalitete i posebnosti svojeg prirodnog okruženja, proizvođači vina „Terrasses du Larzac” podnijeli su prije gotovo 20 godina zahtjev za priznavanje identiteta njihovih vinograda, a važan korak u tome od 2004. godine bilo je priznavanje dodatnog zemljopisnog naziva „Terrasses du Larzac” u okviru kontrolirane oznake izvornosti „Coteaux du Languedoc”.
      U posebnosti tih vina važnu ulogu ima kombinacija mediteranske klime i nadmorske visine te udaljenost od mora. Izmjena toplih dana i svježih noći u razdoblju sazrijevanja grožđa utječe na sintezu aroma, pogotovo na arome začina i crvenog voća. Temperature niže od onih na obali omogućuju kasnije branje, a time se čuva finoća i svježina vina. Jaka osunčanost i blagost klime omogućuju sortama da iskoriste svoj puni potencijal: miris tih vina purpurne ili granatno crvene boje, ponekad s crnim odsjajem fin je i složen. Dominantne arome crvenog i crnog voća te začina usklađene su s notama slatkog korijena, crne masline i ljubice te prženim notama i mirisima šikare. Tijekom razvoja vina ponekad se pojave note kože, sijena ili duhana ili, pak, tartufa. U ustima se razvije okus masnoća te se osjeti dobra struktura tanina, što pridonosi specifičnoj uravnoteženosti punoće i svježine. Osjete se i note zrelog voća te začina.
      To su, prije svega, vina koja dobro stare, neka od njih razviju svoj pravi karakter nakon 15 ili 20 godina.
      Ta se vina ističu po svojoj uravnoteženosti, ugodnoj složenosti i izuzetno dobrom starenju, a sve je to popraćeno karakterističnom elegancijom.
      Bogata vinogradarska povijest omogućila je dobro poznavanje prirode? tog geografskog područja, koje se prenosilo generacijama. To je znanje pridonijelo prilagodbi različitih sorata tlu i mikrolokaciji. Riječ je o miješanim vinima (najmanje 3 sorte), koja se tradicionalno proizvode s alkoholnim vrenjem često dužim od 15 ili čak 30 dana. Struktura vina nakon fermentacije određuje razdoblje starenja, kako bi se dobila složena paleta aroma te kako bi se razradio tanin.
      Kontinuirana kvaliteta navedenih proizvoda proistječe iz napretka proizvođača u vinogradima i u podrumima te njihova kolektivnog napora da zajedno izgrade profil i identitet vina koje nosi naziv „Terrasses du Larzac”.
      Naposljetku, specifični zemljopisni položaj, koji je kombinacija mediteranske klime i svježine visoravni Larzac, i znanje proizvođača zaslužni su za posebne karakteristike vina kontrolirane oznake izvornosti „Terrasses du Larzac”.
      9.   Osnovni dodatni uvjeti

         Područje u neposrednoj blizini

      Pravni okvir:
      Domaće zakonodavstvo
      Vrsta dodatnog uvjeta:
      Odstupanje od proizvodnje na određenom zemljopisnom području
      Opis uvjeta:
      Područje u neposrednoj blizini, definirano odstupanjem za proizvodnju, razvoj i odležavanje vina, sastoji se od područja općine La Vacquerie-et-Saint-Martin-de-Castries (departman l’Hérault).

         Veća zemljopisna cjelina

      Pravni okvir:
      Domaće zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Na oznaci vina kontrolirane oznake izvornosti može se navesti šire zemljopisno područje „Languedoc”.
      Slova kojima se navodi veća zemljopisna cjelina barem su dvostruko manja (širinom i visinom) od slova kojima se navodi kontrolirana oznaka izvornosti.

         Manja zemljopisna cjelina

      Pravni okvir:
      Domaće zakonodavstvo
      Vrsta dodatnog uvjeta:
      Dodatne odredbe koje se odnose na označivanje
      Opis uvjeta:
      Sve dodatne informacije, među ostalim i upotreba, u skladu s odredbama Unije mogu biti pod nadležnošću država članica, a navode se barem dvostruko manjim slovima (širinom i visinom) od slova kojima se navodi kontrolirana oznaka izvornosti.

         Upućivanje na objavu specifikacije

      https://info.agriculture.gouv.fr/gedei/site/bo-agri/document_administratif-28398d7f-8879-48ac-a46c-16573436bdbd


title: Provedbena odluka Vijeća (EU) 2017/946 od 18. svibnja 2017. o automatiziranoj razmjeni daktiloskopskih podataka u Slovačkoj, Bugarskoj, Francuskoj, Češkoj, Litvi, Nizozemskoj, Mađarskoj, na Cipru, u Estoniji, na Malti, u Rumunjskoj i Finskoj i o zamjeni odluka 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU

text:
               2.6.2017

               HR

               Službeni list Europske unije

               L 142/93

         PROVEDBENA ODLUKA VIJEĆA (EU) 2017/946
   od 18. svibnja 2017.
   o automatiziranoj razmjeni daktiloskopskih podataka u Slovačkoj, Bugarskoj, Francuskoj, Češkoj, Litvi, Nizozemskoj, Mađarskoj, na Cipru, u Estoniji, na Malti, u Rumunjskoj i Finskoj i o zamjeni odluka 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Odluku Vijeća 2008/615/PUP od 23. lipnja 2008. o produbljivanju prekogranične suradnje, posebno u suzbijanju terorizma i prekograničnog kriminala (1), a posebno njezin članak 33.,
   uzimajući u obzir mišljenje Europskog parlamenta (2),
   budući da:

               (1)

               U skladu s člankom 25. stavkom 2. Odluke 2008/615/PUP dostava osobnih podataka predviđena u toj odluci ne smije se obavljati sve dok opće odredbe o zaštiti podataka navedene u poglavlju 6. te odluke ne budu provedene u nacionalnom pravu državnih područja država članica koje su uključene u tu dostavu.

               (2)

               Člankom 20. Odluke Vijeća 2008/616/PUP (3) predviđeno je da se provjera toga da je uvjet iz uvodne izjave 1. ispunjen u vezi s automatskom razmjenom podataka u skladu s poglavljem 2. Odluke 2008/615/PUP treba provesti na temelju izvješća o ocjeni koje se temelji na upitniku, ocjenjivačkom posjetu i pokusu.

               (3)

               Vijeću su predstavljena cjelovita izvješća o ocjeni u kojima su sažeti rezultati upitnika, ocjenjivačkog posjeta i pokusa u vezi s razmjenom daktiloskopskih podataka u Slovačkoj, Bugarskoj, Francuskoj, Češkoj, Litvi, Nizozemskoj, Mađarskoj, na Cipru, u Estoniji, na Malti, u Rumunjskoj i Finskoj.

               (4)

               Donošenjem Odluke Vijeća 2010/682/EU (4) Vijeće je zaključilo da je Slovačka u potpunosti provela opće odredbe o zaštiti podataka iz poglavlja 6. Odluke 2008/615/PUP i od 8. studenoga 2010. ima pravo primati i dostavljati osobne podatke na temelju članka 9. te navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (5)

               Donošenjem Odluke Vijeća 2010/758/EU (5) Vijeće je zaključilo da je Bugarska u potpunosti provela opće odredbe o zaštiti podataka iz poglavlja 6. Odluke 2008/615/PUP i od 2. prosinca 2010. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (6)

               Donošenjem Odluke Vijeća 2011/355/EU (6) Vijeće je zaključilo da je Francuska u potpunosti provela opće odredbe o zaštiti podataka iz poglavlja 6. Odluke 2008/615/PUP i od 9. lipnja 2011. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (7)

               Donošenjem Odluke Vijeća 2011/434/EU (7) Vijeće je zaključilo da je Češka u potpunosti provela opće odredbe o zaštiti podataka iz poglavlja 6. Odluke 2008/615/PUP i od 19. srpnja 2011. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (8)

               Donošenjem Odluke Vijeća 2011/888/EU (8) Vijeće je zaključilo da je Litva u potpunosti provela opće odredbe o zaštiti podataka iz poglavlja 6. Odluke 2008/615/PUP i od 13. prosinca 2011. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (9)

               Donošenjem Odluke Vijeća 2012/46/EU (9) Vijeće je zaključilo da je Nizozemska u potpunosti provela opće odredbe o zaštiti podataka iz poglavlja 6. Odluke 2008/615/PUP i od 23. siječnja 2012. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (10)

               Donošenjem Odluke Vijeća 2012/446/EU (10) Vijeće je zaključilo da je Mađarska u potpunosti provela opće odredbe o zaštiti podataka iz poglavlja 6. Odluke 2008/615/PUP i od 24. srpnja 2012. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (11)

               Donošenjem Odluke Vijeća 2012/672/EU (11) Vijeće je zaključilo da je Cipar u potpunosti proveo opće odredbe o zaštiti podataka iz poglavlja 6. Odluke 2008/615/PUP i od 25. listopada 2012. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (12)

               Donošenjem Odluke Vijeća 2012/710/EU (12) Vijeće je zaključilo da je Estonija u potpunosti provela opće odredbe o zaštiti podataka iz poglavlja 6. Odluke 2008/615/PUP i od 13. studenoga 2012. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (13)

               Donošenjem Odluke Vijeća 2013/153/EU (13) Vijeće je zaključilo da je Malta u potpunosti provela opće odredbe o zaštiti podataka iz poglavlja 6. Odluke 2008/615/PUP i od 21. ožujka 2013. ima pravo primati i dostavljati osobne podatke na temelju članka 9. navedene oluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (14)

               Donošenjem Odluke Vijeća 2013/229/EU (14) Vijeće je zaključilo da je Rumunjska u potpunosti provela opće odredbe o zaštiti podataka iz poglavlja 6. Odluke 2008/615/PUP i od 14. svibnja 2013. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (15)

               Donošenjem Odluke Vijeća 2013/792/EU (15) Vijeće je zaključilo da je Finska u potpunosti provela opće odredbe o zaštiti podataka iz poglavlja 6. Odluke 2008/615/PUP i od 16. prosinca 2013. ima pravo primati i dostavljati osobne podatke na temelju članka 9. navedene odluke te je također zaključilo da je izvješće o ocjeni odobreno u skladu s člankom 25. stavkom 2. Odluke 2008/615/PUP.

               (16)

               Presudom od 22. rujna 2016. u spojenim predmetima C-14/15 i C-116/15 Sud Europske unije utvrdio je da se člankom 25. stavkom 2. Odluke 2008/615/PUP nezakonito utvrđuje zahtjev za jednoglasnošću pri donošenju mjera potrebnih za provedbu te odluke. Odluke 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU donesene su na temelju članka 25. stavka 2. Odluke 2008/615/PUP te su stoga manjkave zbog povrede postupka.

               (17)

               S ciljem osiguravanja pravne sigurnosti zaprimanja i dostavljanja osobnih podataka na temelju Odluke 2008/615/PUP u pogledu država članica na koje se odnose odluke 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU, te odluke trebalo bi zamijeniti ovom Odlukom.

               (18)

               S ciljem osiguravanja neprekinutog zaprimanja i dostavljanja osobnih podataka na temelju članka 9. Odluke 2008/615/PUP, odluke 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU prestaju proizvoditi učinke od dana stupanja na snagu ove Odluke.

               (19)

               Zbog istog razloga stupanje na snagu ove Odluke ne bi trebalo dovoditi u pitanje valjanost automatizirane razmjene podataka koju su države članice provele na temelju odluka 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU.

               (20)

               Štoviše, države članice koje su dobile osobne podatke na temelju odluka 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU trebale bi i dalje imati pravo na daljnju obradu tih podataka na nacionalnoj razini ili među državama članicama za potrebe utvrđene u članku 26. Odluke 2008/615/PUP.

               (21)

               Člankom 33. Odluke 2008/615/PUP Vijeću se dodjeljuju provedbene ovlasti s ciljem donošenja mjera potrebnih za provedbu te odluke, posebno u pogledu zaprimanja i dostavljanja osobnih podataka predviđenih tom odlukom. Budući da su ispunjeni uvjeti za pokretanje izvršavanja tih provedbenih ovlasti i da je proveden za to predviđen postupak, trebalo bi donijeti provedbenu odluku o automatiziranoj razmjeni daktiloskopskih podataka u pogledu Slovačke, Bugarske, Francuske, Češke, Litve, Nizozemske, Mađarske, Cipra, Estonije, Malte, Rumunjske i Finske kako bi se tim državama članicama omogućilo da nastave primati i dostavljati osobne podatke na temelju članka 9. Odluke 2008/615/PUP.

               (22)

               Odluka 2008/615/PUP obvezujuća je za Dansku te ona stoga sudjeluje u donošenju i primjeni ove Odluke kojom se provodi Odluka 2008/615/PUP.

               (23)

               Odluka 2008/615/PUP obvezujuća je za Ujedinjenu Kraljevinu i Irsku te one stoga sudjeluju u donošenju i primjeni ove Odluke kojom se provodi Odluka 2008/615/PUP,

         DONIJELO JE OVU ODLUKU:
   Članak 1.
   Za potrebe automatiziranog pretraživanja daktiloskopskih podataka Slovačka, Bugarska, Francuska, Češka, Litva, Nizozemska, Mađarska, Cipar, Estonija, Malta, Rumunjska i Finska i dalje imaju pravo primati i dostavljati osobne podatke na temelju članka 9. Odluke 2008/615/PUP.
   Članak 2.
   1.   Odluke 2010/682/EU, 2010/758/EU, 2011/355/EU, 2011/434/EU, 2011/888/EU, 2012/46/EU, 2012/446/EU, 2012/672/EU, 2012/710/EU, 2013/153/EU, 2013/229/EU i 2013/792/EU prestaju proizvoditi učinke od dana stupanja na snagu ove Odluke, čime se ne dovodi u pitanje valjanost automatizirane razmjene podataka koju su države članice provele na temelju tih odluka.
   2.   Države članice koje su na temelju odluka iz stavka 1. dobile osobne podatke i dalje imaju pravo na daljnju obradu tih podataka na nacionalnoj razini ili među državama članicama za potrebe utvrđene u članku 26. Odluke 2008/615/PUP.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.
   Ova Odluka primjenjuje se u skladu s Ugovorima.

      Sastavljeno u Bruxellesu 18. svibnja 2017.

            Za Vijeće

            Predsjednik

         C. ABELA

      (1)  SL L 210, 6.8.2008., str. 1.

      (2)  Mišljenje od 5. travnja 2017. (još nije objavljeno u Službenom listu).

      (3)  Odluka Vijeća 2008/616/PUP od 23. lipnja 2008. o provedbi Odluke 2008/615/PUP o produbljivanju prekogranične suradnje, posebno u suzbijanju terorizma i prekograničnog kriminala (SL L 210, 6.8.2008., str. 12.).

      (4)  Odluka Vijeća 2010/682/EU od 8. studenoga 2010. o pokretanju automatizirane razmjene daktiloskopskih podataka u Slovačkoj (SL L 293, 11.11.2010., str. 58.).

      (5)  Odluka Vijeća 2010/758/EU od 2. prosinca 2010. o pokretanju automatizirane razmjene daktiloskopskih podataka u Bugarskoj (SL L 322, 8.12.2010., str. 43.).

      (6)  Odluka Vijeća 2011/355/EU od 9. lipnja 2011. o pokretanju automatizirane razmjene daktiloskopskih podataka u Francuskoj (SL L 161, 21.6.2011., str. 23.).

      (7)  Odluka Vijeća 2011/434/EU od 19. srpnja 2011. o pokretanju automatizirane razmjene daktiloskopskih podataka u Češkoj Republici (SL L 190, 21.7.2011., str. 72.).

      (8)  Odluka Vijeća 2011/888/EU od 13. prosinca 2011. o pokretanju automatizirane razmjene daktiloskopskih podataka u Litvi (SL L 344, 28.12.2011., str. 38.).

      (9)  Odluka Vijeća 2012/46/EU od 23. siječnja 2012. o pokretanju automatizirane razmjene daktiloskopskih podataka u Nizozemskoj (SL L 26, 28.1.2012., str. 32.).

      (10)  Odluka Vijeća 2012/446/EU od 24. srpnja 2012. o pokretanju automatizirane razmjene daktiloskopskih podataka u Mađarskoj (SL L 202, 28.7.2012., str. 23.).

      (11)  Odluka Vijeća 2012/672/EU od 25. listopada 2012. o pokretanju automatizirane razmjene daktiloskopskih podataka u Mađarskoj (SL L 302, 31.10.2012., str. 11.).

      (12)  Odluka Vijeća 2012/710/EU od 13. studenoga 2012. o pokretanju automatizirane razmjene daktiloskopskih podataka u Estoniji (SL L 321, 20.11.2012., str. 61.).

      (13)  Odluka Vijeća 2013/153/EU od 21. ožujka 2013. o pokretanju automatizirane razmjene daktiloskopskih podataka u Malti (SL L 86, 26.3.2013., str. 21.).

      (14)  Odluka Vijeća 2013/229/EU od 14. svibnja 2013. o pokretanju automatizirane razmjene daktiloskopskih podataka u Rumunjskoj (SL L 138, 24.5.2013., str. 11.).

      (15)  Odluka Vijeća 2013/792/EU оd 16. prosinca 2013. o pokretanju automatizirane razmjene daktiloskopskih podataka u Finskoj (SL L 349, 21.12.2013., str. 103.).


title: Provedbena odluka Komisije (EU) 2015/1320 оd 30. srpnja 2015. o povlačenju upućivanja na norme za držače za dude varalice, dude varalice, plutajuća pomagala za učenje plivanja i roštilje iz Službenog lista Europske unije u skladu s Direktivom 2001/95/EZ Europskog parlamenta i Vijeća (Tekst značajan za EGP)

text:
               31.7.2015

               HR

               Službeni list Europske unije

               L 203/29

         PROVEDBENA ODLUKA KOMISIJE (EU) 2015/1320
   оd 30. srpnja 2015.
   o povlačenju upućivanja na norme za držače za dude varalice, dude varalice, plutajuća pomagala za učenje plivanja i roštilje iz Službenog lista Europske unije u skladu s Direktivom 2001/95/EZ Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2001/95/EZ Europskog parlamenta i Vijeća od 3. prosinca 2001. o općoj sigurnosti proizvoda (1), a posebno njezin članak 4. stavak 2. treći i četvrti podstavak,
   nakon savjetovanja s odborom osnovanim člankom 22. Uredbe (EU) br. 1025/2012 Europskog parlamenta i Vijeća od 25. listopada 2012. o europskoj normizaciji, o izmjeni direktiva Vijeća 89/686/EEZ i 93/15/EEZ i direktiva 94/9/EZ, 94/25/EZ, 95/16/EZ, 97/23/EZ, 98/34/EZ, 2004/22/EZ, 2007/23/EZ, 2009/23/EZ i 2009/105/EZ Europskog parlamenta i Vijeća te o stavljanju izvan snage Odluke Vijeća 87/95/EEZ i Odluke br. 1673/2006/EZ Europskog parlamenta i Vijeća (2),
   budući da:

               (1)

               Člankom 3. stavkom 1. Direktive 2001/95/EZ propisano je da proizvođači na tržište smiju stavljati samo sigurne proizvode.

               (2)

               U skladu s člankom 3. stavkom 2. drugim podstavkom Direktive 2001/95/EZ proizvod se smatra sigurnim s obzirom na rizike i kategorije rizika obuhvaćene odgovarajućim nacionalnim normama kada je u skladu s neobveznim nacionalnim normama kojima su prenesene europske norme na koje je Komisija objavila upućivanja u Službenom listu Europske unije u skladu s člankom 4. te Direktive.

               (3)

               U skladu s Odlukom Komisije C(2004)1493 (3) Komisija je u seriji C Službenog lista Europske unije objavila upućivanja na norme EN 12586:1999 i EN 12586:1999/AC:2002 za držače za dude varalice te EN 1400:2002 (1., 2. i 3. dio) za dude varalice.

               (4)

               U skladu s Odlukom Komisije 2005/718/EZ (4) Komisija je u seriji C Službenog lista Europske unije objavila upućivanja na norme EN 13138-2:2002 za plutajuća pomagala za učenje plivanja i EN 1860-1:2003 za roštilje.

               (5)

               Europski odbor za normizaciju povukao je norme EN 12586:1999, EN 12586:1999/AC:2002, EN 1400:2002 (1., 2. i 3. dio), EN 13138-2:2002 i EN 1860-1:2003. Te norme, koje više ne postoje, ne osiguravaju usklađenost s općim sigurnosnim zahtjevima.

               (6)

               Stoga se upućivanja na te norme trebaju povući iz Službenog lista Europske unije.

               (7)

               Mjere predviđene ovom Odlukom u skladu su s mišljenjem Odbora uspostavljenog Direktivom 2001/95/EZ,

         DONIJELA JE OVU ODLUKU:
   Članak 1.
   Upućivanja na sljedeće norme povlače se iz Službenog lista Europske unije:

               (a)

               EN 12586:1999 i EN 12586:1999/AC:2002 „Proizvodi za dojenčad i malu djecu – Držač za dudu varalicu – Sigurnosni zahtjevi i metode ispitivanja”;

               (b)

               EN 1400-1:2002 „Proizvodi za dojenčad i malu djecu – Dude varalice za dojenčad i malu djecu – 1. dio: Opći sigurnosni zahtjevi i informacija o proizvodu”;

               (c)

               EN 1400-2:2002 „Proizvodi za dojenčad i malu djecu – Dude varalice za dojenčad i malu djecu – 2. dio: Mehanički zahtjevi i ispitivanja”;

               (d)

               EN 1400-3:2002 „Proizvodi za dojenčad i malu djecu – Dude varalice za dojenčad i malu djecu – 3. dio: Kemijski zahtjevi i ispitivanja”;

               (e)

               EN 13138-2:2002 „Plutajuća pomagala za učenje plivanja – 2. dio: Sigurnosni zahtjevi i metode ispitivanja za plutajuća pomagala koja se pridržavaju”;

               (f)

               EN 1860-1:2003 „Aparati, kruta goriva i sredstva za potpalu za roštiljanje – 1. dio: Roštilji na kruta goriva – Zahtjevi i ispitne metode”.

         Članak 2.
   Ova Odluka stupa na snagu dvadesetog dana od dana objave u Službenom listu Europske unije.

      Sastavljeno u Bruxellesu 30. srpnja 2015.

            Za Komisiju

            Predsjednik

         Jean-Claude JUNCKER

      (1)  SL L 11, 15.1.2002., str. 4.

      (2)  SL L 316, 14.11.2012., str. 12.

      (3)  Odluka Komisije C(2004)1493 od 23. travnja 2004. o usklađenosti određenih normi s općim sigurnosnim zahtjevima Direktive 2001/95/EZ i objavljivanje upućivanja na njih u Službenom listu.

      (4)  Odluka Komisije 2005/718/EZ od 13. listopada 2005. o usklađenosti određenih normi s općim sigurnosnim zahtjevom Direktive 2001/95/EZ Europskog parlamenta i Vijeća te objavljivanje upućivanja na njih u Službenom listu (SL L 271, 15.10.2005., str. 51.).


title: Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost

text:
               15.11.2016

               HR

               Službeni list Europske unije

               L 306/11

         PROVEDBENA ODLUKA VIJEĆA (EU) 2016/1988
   od 8. studenoga 2016.
   o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije,
   uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost (1), a posebno njezin članak 395.,
   uzimajući u obzir prijedlog Europske komisije,
   budući da:

               (1)

               Odlukom Vijeća 2008/737/EZ (2) Italiji je odobreno, kao mjera odstupanja, izuzimanje od poreza na dodanu vrijednost („PDV”) poreznih obveznika čiji godišnji promet nije veći od 30 000 EUR do 31. prosinca 2010. („mjera odstupanja”). Primjena mjere odstupanja kasnije je produljena do 31. prosinca 2013. Provedbenom odlukom Vijeća 2010/688/EU (3) te do 31. prosinca 2016. Provedbenom odlukom Vijeća 2013/678/EU (4) kojom je, osim toga, najveći odobreni prag za izuzeće povećan na 65 000 eura godišnjeg prometa.

               (2)

               Pismom evidentiranim u Komisiji 5. travnja 2016. Italija je zatražila odobrenje za produljene mjere odstupanja.

               (3)

               U skladu s člankom 395. stavkom 2. drugim podstavkom Direktive 2006/112/EZ Komisija je pismom od 21. lipnja 2016. obavijestila ostale države članice o zahtjevu Italije. Pismom od 22. lipnja 2016. Komisija je obavijestila Italiju da ima sve informacije potrebne za razmatranje zahtjeva.

               (4)

               U skladu s člankom 285. Direktive 2006/112/EZ države članice koje se nisu koristile člankom 14. Druge direktive Vijeća 67/228/EEZ (5) mogu izuzeti od poreza porezne obveznike čiji godišnji promet nije veći od od 5 000 EUR. Mjerom odstupanja odstupa se od članka 285. u primjeni na Italiju samo u mjeri u kojoj prag godišnjeg prometa premašuje 5 000 EUR.

               (5)

               Mjera odstupanja u skladu je s ciljevima Komunikacije Komisije „‚Počnimo od malih’ –‚Akt o malom poduzetništvu za Europu’” od 25. lipnja 2008.

               (6)

               Budući da su se zbog te mjere odstupanja smanjile obveze povezane s PDV-om za ona manja poduzeća koja se nisu odlučila za uobičajene odredbe PDV-a u skladu s člankom 290. Direktive 2006/112/EZ, Italiji bi trebalo odobriti nastavak primjene mjere odstupanja tijekom dodatnog ograničenog razdoblja. Porezni obveznici trebali bi i dalje biti u mogućnosti odlučiti se za uobičajene odredbe PDV-a.

               (7)

               Mjeru odstupanja trebalo bi vremenski ograničiti kako bi se moglo procijeniti je li ona i dalje primjerena i učinkovita. Osim toga, članci od 281. do 294. Direktive 2006/112/EZ o posebnoj odredbi za mala poduzeća trenutačno se preispituju. Mjera odstupanja trebala bi stoga također podlijegati klauzuli o vremenskom ograničenju važenja.

               (8)

               Prema informacijama koje je dostavila Italija mjera odstupanja imat će zanemariv ujecaj na ukupni iznos poreznog prihoda koji je naplaćen u fazi konačne potrošnje.

               (9)

               Mjera odstupanja ne utječe na vlastita sredstva Unije koja proizlaze iz PDV-a.

               (10)

               Provedbenu odluku 2013/678/EU trebalo bi stoga na odgovarajući način izmijeniti,

         DONIJELO JE OVU ODLUKU:
   Članak 1.
   Članak 2. Odluke 2013/678/EU zamjenjuje se sljedećim:

      „Članak 2.
      Ova Odluka proizvodi učinke od dana priopćenja.
      Ova se Odluka primjenjuje do stupanja na snagu direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća ili do 31. prosinca 2019., ovisno o tome što nastupi prije.”

   Članak 2.
   Ova je Odluka upućena Talijanskoj Republici.

      Sastavljeno u Bruxellesu 8. studenoga 2016.

            Za Vijeće

            Predsjednik

         P. KAŽIMÍR

      (1)  SL L 347, 11.12.2006., str. 1.

      (2)  Odluka Vijeća 2008/737/EZ od 15. rujna 2008. kojom se Talijanskoj Republici odobrava primjena mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 249, 18.9.2008., str. 13.).

      (3)  Provedbena odluka Vijeća 2010/688/EU od 15. listopada 2010. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 294, 12.11.2010., str. 12.).

      (4)  Provedbena odluka Vijeća 2013/678/EU od 15. studenoga 2013. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 316, 27.11.2013., str. 35.).

      (5)  Druga direktiva Vijeća 67/228/EEZ od 11. travnja 1967. o usklađivanju zakonodavstva država članica u vezi s porezima na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303.).


title: Provedbena odluka Komisije (EU) 2015/579 оd 9. travnja 2015. o utvrđivanju financijskog doprinosa Unije za izdatke nastale u Italiji u 2012. za financiranje hitnih mjera suzbijanja influence ptica (priopćeno pod brojem dokumenta C(2015) 2235)

text:
               11.4.2015

               HR

               Službeni list Europske unije

               L 96/13

         PROVEDBENA ODLUKA KOMISIJE (EU) 2015/579
   оd 9. travnja 2015.
   o utvrđivanju financijskog doprinosa Unije za izdatke nastale u Italiji u 2012. za financiranje hitnih mjera suzbijanja influence ptica

         (priopćeno pod brojem dokumenta C(2015) 2235)

   (Vjerodostojan je samo tekst na talijanskom jeziku)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 652/2014 Europskog parlamenta i Vijeća od 15. svibnja 2014. o utvrđivanju odredaba za upravljanje rashodima koji se odnose na prehrambeni lanac, zdravlje i dobrobit životinja te na biljno zdravstvo i biljni reprodukcijski materijal, o izmjeni direktiva Vijeća 98/56/EZ, 2000/29/EZ i 2008/90/EZ, uredbi (EZ) br. 178/2002, (EZ) br. 882/2004 i (EZ) br. 396/2005 Europskog parlamenta i Vijeća, Direktive 2009/128/EZ Europskog parlamenta i Vijeća i Uredbe (EZ) br. 1107/2009 Europskog parlamenta i Vijeća te o stavljanju izvan snage odluka Vijeća 66/399/EEZ, 76/894/EEZ i 2009/470/EZ (1), a posebno njezin članak 36. stavak 4.,
   budući da:

               (1)

               Uredbom Komisije (EZ) br. 349/2005 (2) utvrđuju se pravila za isplatu financijskog doprinosa Unije za hitne mjere iskorjenjivanja određenih bolesti životinja, uključujući influencu ptica. Člankom 7. te Uredbe utvrđuju se dokumenti koje podnosi država članica koja upućuje zahtjev za financijski doprinos Unije te rokovi za dostavu tih dokumenata.

               (2)

               Provedbenom odlukom Komisije 2013/775/EU (3) predviđa se financijski doprinos Unije Italiji za troškove koje je ta država članica imala pri poduzimanju mjera suzbijanja influence ptica u 2012. u skladu s Odlukom Vijeća 2009/470/EZ (4). U skladu s tim prvi obrok u iznosu od 40 000 EUR za 2012. isplaćen je toj državi članici kao dio financijskog doprinosa Unije. Osim toga, Provedbenom odlukom 2013/775/EU predviđa se da se iznos financijskog doprinosa Unije utvrđuje naknadnom odlukom koju je potrebno donijeti u skladu s postupkom iz navedene Odluke.

               (3)

               Uredbom (EU) br. 652/2014 predviđaju se plaćanja državama članicama u tim okolnostima. U tom pogledu predviđa se donošenje provedbenih akata kojima se utvrđuje financijski doprinos. Osim toga, tom je Uredbom stavljena izvan snage Odluka 2009/470/EZ, a upućivanja na tu Odluku tumače se kao upućivanja na Uredbu (EU) br. 652/2014.

               (4)

               Provedbenom odlukom 2013/775/EU ispunjeni su zahtjevi Uredbe (EU, Euratom) br. 966/2012 Europskog parlamenta i Vijeća (5), a posebno njezin članak 84.

               (5)

               Italija je 19. kolovoza 2014. podnijela Komisiji službeni zahtjev za povrat troškova popraćen financijskim izvješćem, popratnom dokumentacijom i epidemiološkim izvješćem o svakom pojedinačnom gospodarstvu na kojem su životinje zaklane i uništene. Zahtjev za povrat troškova iznosi 1 431 549,96 EUR za 2012. Međutim, nakon pregleda dokumenata koje je podnijela ta država članica iznos od 68 238,40 EUR u skladu s člankom 5. Uredbe (EZ) br. 349/2005. smatra se neprihvatljivim za povrat.

               (6)

               U skladu s tim može se utvrditi konačni doprinos za 2012. u iznosu od 1 363 311,56 EUR koji je jednak razlici između zatraženog iznosa za povrat i neprihvatljivog iznosa. Nakon odbitka prvog obroka iz uvodne izjave 2. preostali iznos koji treba platiti Italiji za 2012. može se utvrditi na 1 323 311,56 EUR.

               (7)

               Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,

         DONIJELA JE OVU ODLUKU:
   Članak 1.
   1.   Ovime se financijski doprinos Unije za izdatke nastale u Italiji u 2012. za financiranje hitnih mjera suzbijanja influence ptica utvrđuje u iznosu od 1 363 311,56 EUR.
   2.   Ovime se preostali iznos financijskog doprinosa Unije koji treba platiti Italiji utvrđuje u iznosu od 1 323 311,56 EUR.
   Članak 2.
   Ova je Odluka upućena Talijanskoj Republici.

      Sastavljeno u Bruxellesu 9. travnja 2015.

            Za Komisiju

         Vytenis ANDRIUKAITIS

            Član Komisije

      (1)  SL L 189, 27.6.2014., str. 1.

      (2)  Uredba Komisije (EZ) br. 349/2005 od 28. veljače 2005. o utvrđivanju pravila o financiranju hitnih mjera i kampanje za suzbijanje određenih bolesti životinja u okviru Odluke Vijeća 90/424/EEZ (SL L 55, 1.3.2005., str. 12.).

      (3)  Provedbena odluka Komisije 2013/775/EU od 17. prosinca 2013. o financijskom doprinosu Unije za hitne mjere suzbijanja influence ptica u Njemačkoj, Italiji i Nizozemskoj 2012. i 2013. te Danskoj i Španjolskoj 2013. (SL L 343, 19.12.2013., str. 44.).

      (4)  Odluka Vijeća 2009/470/EZ od 25. svibnja 2009. o troškovima u području veterinarstva (SL L 155, 18.6.2009., str. 30.).

      (5)  Uredba (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (SL L 298, 26.10.2012., str. 1.).